text: 75 சதம மீட்டர் நீளமுள்ள, பறக்காத, பெரிய ஆக்கு அல்லது பெரிய ஓக் (Great Auk) பிங்குயினஸ் இம்பென்னிஸ் (அல்லது அல்கா இம்பென்னிஸ்), எல்லா ஆக்குகளிலும் பெரியதாகும். அற்றுப்போன இனமான இந்தப் பெரிய ஆக்குகள் வேல்சு மொழியில், அவற்றின் தலையிலுள்ள வெள்ளை நிறத்தை வைத்து, "வெண் தலை" எனப் பொருள்படும் பென் க்வின் (pen gwyn) என அழைக்கப்பட்டன. எனவும் இதுவே பின்னர் "பென்குயின்" என்ற பறவையின் பெயருக்கு அடிப்படையாக அமைந்தது எனவும் நம்பப்படுகின்றது. தென்னரைக் கோளத்தில் பெரிய ஆக்கை ஒத்த (தற்போது பென்குயின் என அறியப்படும்) பறவைகளைக் கண்ட கடற்பயணிகள், இவ்விரு பறவைகளுக்கிடையிலும் காணப்படும் ஒற்றுமை காரணத்தால், தாம் புதிதாகக் கண்ட பறவைகளையும் அதே பெயரில் அழைத்தனர்.. பெரிய ஆக்குகள் ஒரு வருடத்தில் ஒரு முட்டையை மாத்திரமே இடுகின்றன. இவை நன்றாக நீந்தக் கூடியவை. தங்கள் சிறகுகளை உபயோகித்து நீருக்கடியில் நீந்த வல்லவை. பெரிய ஆக்குகள் ஒரு காலத்தில், கனடாவுக்கு அப்பாலுள்ள தீவுகளிலும், கிறீன்லாந்து, ஐஸ்லாந்து, நோர்வே, அயர்லாந்து மற்றும் பிரித்தானியா போன்ற இடங்களில் பெரும் எண்ணிக்கையில் காணப்பட்டன. ஏனைய ஆக்குகளைப் போல, பெரிய ஆக்குகளால் பறக்க முடியாது. இதனால் தான் இப் பறவைகள் மனிதருக்கு இலக்காகக்கூடியனவாக இருந்தன. கி.பி. 8 ஆம் நூற்றாண்டிலிருந்து இப் பறவைகள், உணவுக்காகவும், மெத்தைகள் செய்வதற்காகவும் வேட்டையாடப்பட்டன. காலப்போக்கில் இப் பறவைகள் அழிந்து போகும் வரை வேட்டையாடப்பட்டன. இவ்வினத்தின் கடைசி இணைகள், 1844, ஜூலை 3ல் ஐஸ்லாந்துக்கு அப்பாலுள்ள ஒரு தீவில் வைத்துக் கொல்லப்பட்டன. மேற்கோள்கள் பின் வருவனவற்றையும் பார்க்கவும் அழிந்த பறவைகள் வெளியிணைப்புகள் Great Auks described in The Birds of North America அழிந்த பறவைகள் பறக்காத பறவைகள் ஆக்குகள்


5. கோயில்களைத் தமிழில் பெயரிடுதல் | Saivanarpani.org தங்கள் தாய்மொழியைப் போற்றிய தமிழர்கள் தங்கள் பிள்ளைகளுக்கும் தங்கள் உறவு முறைகளுக்கும் தமிழில் பெயரிட்டுப் பெருவாழ்வு வாழ்ந்திருக்கின்றனர் என்பதனைப் பெரியபுராணம் பறைசாற்றுவதைக் கண்டோம். பொருள் பொதிந்த, பொருள் தெரிந்த பெயர்களில் அழைப்பதனால் உயிர் விளக்கம் பெறுவதோடு அல்லாமல் பொருள் உணர்வும் ஏற்படும் என்று சான்றோர் கூறுவர். பொருள் பொதிந்த, பொருள் தெரிந்த அழகிய திருப்பெயர்களைச் சூட்டுவதனாலும் அதனைச் சூட்டிகொள்வதனாலும், பிறர் சூட்டியுள்ளதனைச் சொல்வதனாலும் வாய் மணக்கும், மனம் மணக்கும், சிந்தை மணக்கும், உயிர் மனக்கும் என்றார்கள். எனவேதான் முற்காலப் பெரியவர்கள் தூய, உயர்வான, அழகான, இனிதான, அறிவார்ந்த, திருவுடைய பெயர்களைத் தத்தம் உறவுகளுக்கும் உடைமைகளுக்கும் தமிழில் சூட்டி மகிழ்ந்தனர். அவ்வண்ணமே தாங்கள் வழிபட்ட பெருமானின் திருகோயில்களுக்கும், ஊர்களுக்கும் சிந்தைக்கினிய, பொருள் விளங்கிய அன்னைத் தமிழில் பெயரிட்டிருப்பது தமிழ்ச் சைவர்களின் வாழ்வியல் பெட்டகமான பெரிய புராணத்தில் காணக்கிடக்கின்றது. சோதிப் பிழம்பாய் நின்று தணித்த மலையினை அண்ணாமலை என்றார்கள். அண்ணாமலையினை யொட்டிய தலத்தினை திருவண்ணாமலைத் திருத்தலமென்றார்கள். அதிலிருக்கும் அன்ணலைத் திருவண்ணாமலையார் என்றார்கள். பெருமானின் பெருமை பற்றி, அவன் பேராற்றல் பற்றி, யாவர்க்கும் பெரியவனாகிய அவன் தன்மை பற்றி அனைவருக்கும் பொருள் விளங்குமாறு அண்ணாமலையார் என்று அங்குள்ள பெருமானுக்கும் பெயரிட்டார்கள். இறைவனின் திருவருளே பெண்வடிவமாகப் போற்றப் பெறுவதனால் அண்ணாமலையார் உடன் உறை இறைவியின் திருமுலை பால் உண்ணப்படாத திருமுலை என்பதனைக் குறிக்க உண்ணாமுலை என்று பெயரிட்டனர். திருவண்ணாமலைப் பெருமானை அண்ணாமலையார் என்றும் பெருமான் உடன் உறை பெருமாட்டியை உண்ணாமுலை அம்மை என்றும் வாய் மணக்க, சிந்தை மகிழ போற்றிப் பரவினர். தமிழரின் மொழிப்பற்றும் இனமானப்பற்றும் இன்மை இன்று திருவண்ணாமலை அருணாசலம் ஆயிற்று, அண்ணாமலையார் அருணாசலேஸ்வரர் ஆனார். உண்ணாமுலை அம்மை அபீதகுஜாம்பாள் ஆயினார். “அண்ணாமலை தொழுவார் வினை வழுவா வண்ணம் அறுமே” என்று தமிழ்ஞானசம்பந்தர் வாயினிக்க, நாவினிக்க, சிந்தை இனிக்கப் பாடிய திருவண்ணாமலையார் இன்று அருணாசலேஸ்வரர் ஆகிக்கிடக்கின்றார். வடமொழி வேதங்களைக் கொண்டு திருக்காப்பிடப்பட்டு நீண்ட நாட்களாகப் பி பின்நுழைவாயில் வழியாக வந்து மக்கள் வழிபட்டுச் சென்ற வேதாரண்யம் என்ற திருக்கோயிலை அழகு தமிழில் திருமறைக்காடு என்று சேக்கிழாரும், மூவர் முதலிகளும், சேரமான் பெருமாள் நாயனாரும் தங்களது தமிழ் மந்திரங்களில் குறிப்பிடுகின்றனர். “பண்ணின்நேர் மொழியாள்” என்ற அருள்நிகழ் தமிழ்ப் பதிகத்தைத் திருநாவுக்கரசர் திருக்கோயில் கதவு திறக்கப்பாடியும், “சதுரம் மறைதான்” என்ற அருள்நிகழ் தமிழ்ப் பதிகத்தைத் தமிழ் ஞானசம்பந்தர் பாடி மறுபடியும் திருக்கோயில் கதவு மூடவும்செய்த அரிய திருக்கோயில் இன்று தனது தமிழ்ப் பெயரை இழந்து நிற்கிறது. பொருள் பொதிந்த திருமறைக்காடு என்னும் பெயர் இன்று வேதாரண்யம் என வழங்குகின்றது. “மறைக்காட்டு மைந்தா” என்று திருஞானசம்பந்தரால் தமிழில் போற்றப் பெற்ற பெருமான் இன்று வேதாரண்யேசுவரர் ஆனார். யாழைப்பழித்த மொழியம்மை என்ற பெருமானின் உடன் உறை அம்மை இன்று வீணாவாதவதூஷணி ஆயினாள். இத்தலத்திற்குச் செல்வோர் தமிழ்நாட்டில் உள்ளவர்களிடம் திருமறைக்காடு எங்கிருக்கிறது என்று கேட்டால் தெரியாது எனவும், வேதாரண்யம் எங்கு உளது என்று கேட்டால் தெரிந்திருக்கும் நிலையும் ஏற்பட்டிருக்கின்றது. தமிழர்கள் தாம்தாம்வாழும் ஊர்களிலுள்ள திருக்கோயில்களில் உறையும் இறைவனின் திருப்பெயர்களை ஆண்மக்களுக்கும் இறைவியின் பெயரைப் பெண்மக்களுக்கும் வைத்துப் போற்றி அழைத்து மகிழ்ந்தார்கள். திருக்கோயில்களில் உள்ள இறைவனின் பெயர்கள் தமிழில் இல்லாமையால்தான் இன்று தமிழர் தம் பிள்ளைகளுக்குத் தமிழ்ப் பெயர்களைச் சூட்டாது, பொருள் தெரியா பிறமொழி சொற்களைக் கொண்டு பெயரிடுகின்றனர். சோதிட வல்லுநர்கள் சோதிடம் கணித்துக் கொடுக்கும்போது தமிழ்ப் பெற்றோர்களுக்குத் தமிழில் பெயர்கள் வருமாறு முதல் எழுத்துக்களைக் குறித்துக் கொடுப்பார்களேயானால் தமிழ்கூறு நல்லுலகம் நன்றியினால் அவர்களை என்றும் போற்றி மகிழும். காஞ்சி மாநகரில் கம்பை நதிக்கரையில் ஒற்றை மாமரத்தின் அடியில் மணலால் சிவலிங்கம் அமைத்து உமையம்மை வழிபட, பெருமான் ஆற்றில் வெள்ளம் வருமாறு செய்ய, உமையம்மை சிவலிங்கத்தைத் தழுவிக் காத்தாள் என்ற தலவரலாற்றினைச் சேக்கிழார் பெரியபுராணத்தில் சுட்டுகின்றார். அப்படி உமையம்மை தழுவிய போது பெருமான் தன் திருமேனியில் அம்மையின் வளைத்தழும்பும் முலைச் சுவடும் ஏற்றுத் தழுவக் குழைந்தார் என்ற வரலாறும் காணக்கிடக்கின்றது. இதனால் இங்குள்ள இறைவரைத் “தழுவக் குழைந்த பிரான்” என்று நம்முன்னோர் பெயரிட்டு வழிப்பட்டனர். ஒற்றை மாமரத்தின் அடியில் தோன்றிய பெருமானாதலின் ஏகாம்பரநாதர் என்ற பெயரும் பெற்றார். இறைவனைக் “கம்பன்”, “கள்ளக் கம்பன்” என்றே சுந்தரர் தமது பாடல்களில் சுட்டுகிறார். பெருமானை வழிபட்டு உமை அம்மை பல வரங்கள் பெற்றதாய் திருக்குறிப்புத் தொண்ட நாயனார் வரலாற்றில் சேக்கிழார் குறிப்பிடுகின்றார். அதில் இரண்டு நாழிகை நெல்பெற்று முப்பத்து இரண்டு அறங்கள் வளர்த்தாள் உமையம்மை என குறிப்பிடப் பட்டிருகின்றது. இவ்வாறு அறம்வளர்த்த நாயகியாகிய உமை அம்மையை “ஏலவார் குழலி” என்றே சுந்தரரும் சேக்கிழாரும் குறிப்பிடுகின்றனர். “ஏலவார் குழலாள் உமை நங்கை என்றும் ஏத்தி வழிபட பெற்றக் கால காலனை, கம்பன் எம்மானைக் காண கண் அடியேன் பெற்றவாறே” என்று சுந்தரம் பாடுவார். முந்தைய தமிழர் மரபில் இக்கோவிலில் ஏகம்ப நாதருக்கே முதன்மை கொடுக்கப் பெற்று சைவ நெறிப்படி நடைமுறைகள் செயல்படுத்தப்பட்டன. சாக்த சமயத்தினர் வடக்கேயிருந்து வந்து இங்கு சத்தி பீடங்கள் அமைத்தவுடன் இது காமக்கோடி பீடத்திற்குப் பெயர் பெற்றது. ஏலவார் குழலி காமாட்ஷி ஆனாள். ஏலவார் குழலி அம்மையின் ஆலயம் காமக்கோட்டம் ஆனது. ஒரு காலத்தில் தமிழர் மரபில் திருக்கச்சியேகம்பமாய் நின்ற திருக்கோயில் இன்று ஸ்ரீ காமாஷியம்பாள் சமேத ஸ்ரீ ஏகாம்பர நாதர் தேவஸ்தானம் என்று வழங்கப் படுகிறது. தமிழர் சைவ மரபில், பெரிய புராண மரபில் பெருமானை முன்னிறுத்தி இருந்த வழக்கு, பண்பாடு மாற்றப்பட்டது. இன்றைக்குக் காஞ்சிபுரம் என்றால் காஞ்சி காமாட்ஷி அம்மன் திருக்கோயிலும் காஞ்சிபுர பட்டுப் புடவையுமே தமிழர் மனதில் இடம்பெற்று இருக்கின்ற சூழல் நிலவுகிறது. திருவேகம்பம், திருக்கச்சியேகம்பம், ஏகாம்பரநாதர்கோயில் என்று அழைக்கப்பெற்ற திருக்கோயில் இன்று அதன் தமிழ்ப் பெயரை இழந்து நிற்கிறது. திருகோயில் என்ற அழகிய தமிழ்ப் பெயர்களைத் தமிழர்கள் தேவஸ்தானம் என்று மற்றி அழைத்து மகிழ்வது தமிழர் பண்பாட்டிற்கு ஊறுவிளைவிப்பது. தமிழ்ப்புலவர்களுடன் இறைவனும் ஒருவராய் இருந்து தமிழ்ச் சங்கம் அமைத்துத் தமிழ் ஆராய்ச்சி செய்த தலம், பெருமான் அறுபத்து நான்கு திருவிளையாடல்கள் புரிந்த தலம், மங்கையர்க்கரசியாரும், அமைச்சர் குலச்சிறையாரும் வணங்கிய தலம், கூன்பாண்டியனின் வெப்பு நோயைத் தீர்த்த திருஞானசம்பந்தர் வழிபட்ட தலம், சமணர்களையும் பௌத்தர்களையும் வாதில் திருஞானசம்பந்தர் வென்று சைவத்தை நிலை நாட்டிய தலம், நக்கீரர், பரணர், கபிலர் போன்ற பெரும் புலவர்கள் வாழ்ந்த ஊர், வரகுண பாண்டியனுக்காக இறைவன் கால் மாறி ஆடிய தலம், அருளாளர் பெருமக்களால், சேக்கிழாரால் திருஆலவாய் என்றே சுட்டப்பட்டுள்ளது. இத்தலத்து இறைவரை ஆலவாய் அண்ணல், ஆலவாய் அரண் என்றே தமிழ்ஞானசம்பந்தர் போற்றினார். செந்தமிழ்ச் சொக்கநாதன் என்றே நம்முன்னோர் போற்றிப் பரவினர். பெருமானுடன் உறை அம்மையை அங்கயற்கண்ணி என்றே தமிழ்ச் சான்றோர் குறிப்பிட்டனர். “அங்கயற்கண்ணி தன்னொடும் அமர்ந்த ஆலவாய் ஆவதும் இதுவே” என்று தமிழ்ஞானசம்பந்தர் போற்றுவார். ஆலவாய் அண்ணல் இன்று சோமசுந்தரக் கடவுளாகவும், அங்கயற்கண்ணி இன்று மீனாட்சஷி அம்மையாகவும் மாறியுள்ளார்கள். தமிழ்ச் சைவ மரபுப்படி ஆலவாய் அண்ணல் முதன்மை குறைந்து இன்று மீனாட்சி அம்மையின் பெயராலேயே திருக்கோயில் விளங்குகின்றது. திருஞானசம்பந்தர் காலத்தில் ஆலவாய் அண்ணல் கோயில் மட்டும் இருந்ததாயும் பண்ணிரண்டாம் நூற்றாண்டில்தான் சடையவர்மன் குலசேகர பாண்டியன் மீனாட்சி அம்மைக்குத் தனிக்கோயில் எடுத்தான் என்று முனைவர் பு.மா.ஜெயசெந்தில் நாதன் குறிப்பிடுகின்றார். காஞ்சி என்றால் காஞ்சி காமாட்சி அம்மன் என்றும் மதுரை என்றால் மதுரை மீனாட்சி அம்மன் என்ற வழக்குகள், தமிழர் பண்பாட்டில் பிற்காலத்தில் வந்த வழக்குகளே என்று தெளிவாகிறது. தமிழ்த் திருக்கோயில்களுக்குத் தமிழில் பெயரிடுவதைச் சான்றோர்கள் சிந்திப்பார்களேயானால் நம் தமிழர் பண்பாடும் தமிழ்ச் சமயமும் மேன்மைபெறும். Previous: 4. தமிழில் வழிபடுதல் Next: 6. பிறருக்காக வாழும் பண்பு 8. இல்லாள் உயர்வு 7. விருந்தோம்பல் I simply want to tell you that I am very new to blogging and definitely liked you’re web blog. Almost certainly I’m likely to bookmark your blog . You amazingly have terrific articles and reviews. Thank you for revealing your blog. ezGEvP Spot on with this write-up, I truly feel this site needs a great deal more attention. I all probably be returning to read through more, thanks for the advice! Product market fit online course conference venue manchester 2RlowJ Thanks for the good writeup. It if truth be told was a amusement account it. Glance complex to far introduced agreeable from you! By the way, how could we be in contact? SEO VANCOUVER: Really enjoyed this article post. Much obliged.... EdwardChown: We do Mobile App & Web Application Development and assis... SEO VANCOUVER: Really informative blog article. Keep writing.... Mittie Wragge: Attractive portion of content. I simply stumbled upon your b...


கடந்த பதினாறாம் தேதி (16.06.2013 ) எங்கள் திருமண நாள். அதையொட்டி எழுதியது... (ஆவணப்படுத்தலுக்காக இங்கே)ஆனது தேதி பதினாறு read more


source: wikipedia

text: கமல்ஹாசன் (Kamal Haasan, பிறப்பு:07 நவம்பர் 1954) ஒரு புகழ்பெற்ற இந்தியத் திரைப்பட நடிகரும், அரசியல்வாதியும் ஆவார். இவர் சில திரைப்படங்களை இயக்கியும் உள்ளார். இவரின் மாறுபட்ட வேடங்களைக் கொண்ட நடிப்பிற்காக பரவலாக அறியப்படுகிறார். கமல்ஹாசன் சிறந்த குழந்தை நட்சத்திரம் மற்றும் சிறந்த நடிகர் என்ற முறையில் 4 தேசிய விருதுகளும், சிறந்த படம் என்ற முறையில் தயாரிப்பாளராக 1 தேசிய விருதும், 10 தமிழக அரசு திரைப்பட விருதுகள்கள், 4 ஆந்திர அரசின் நந்தி விருதுகள், 19 பிலிம்பேர் விருதுகள் உள்ளடங்கலாக பல இந்திய விருதுகளை வென்றுள்ளார், இவர் சிறந்த பிறமொழிப்படத்திற்கான, அகாதமி விருதிற்கு இந்தியாவிலிருந்து பரிந்துரைக்கப்பட்ட திரைப்படங்களில் அதிகமானவற்றிலும் நடித்திருந்தார். நடிகராக மட்டுமல்லாது திரைக்கதையாசிரியர், இயக்குநர், பாடலாசிரியர், பின்னணிப் பாடகர், நடன அமைப்பாளர் எனப் பன்முகத்தன்மை கொண்டவராக விளங்குகின்றார். இந்திய திரைத்துறைக்கு ஆற்றிய பணிக்காக பத்ம பூசண், பத்மசிறீ விருதும் அவருக்கு வழங்கப்பட்டுள்ளது. அத்துடன் சத்தியபாமா பல்கலைக்கழகம் கமல்ஹாசனிற்கு கௌரவ முனைவர் பட்டம் வழங்கி கௌரவித்தது. 2019 இல் 60 ஆண்டுகளை திரைத்துறையில் நிறைவுசெய்த இந்திய நடிகர்கள் மிகச்சிலரில் ஒருவரானார். இவரின் திரைத்துறை வாழ்க்கையானது 1960 ஆம் ஆண்டில் தமிழில் வெளிவந்த களத்தூர் கண்ணம்மா எனும் திரைப்படத்தில் குழந்தை நட்சத்திரமாக ஆரம்பித்தது. இந்தத் திரைப்படத்தில் நடித்தற்காக ஜனாதிபதி விருது பெற்றார். இவர் அடிக்கடி வாரணம் விஜய் எனும் இயக்குநரைச் சந்திப்பார். அவர் கமல்ஹாசனின் நடிப்பில் சில திருத்தங்களைச் செய்வார். குழந்தை நட்சத்திரமாக 6 திரைபடங்களில் நடித்துள்ளார். துணை நடண ஆசிரியராக தங்கப்பன் அவர்களிடம் சில திரைப்படங்களில் பணியாற்றியுள்ளார். 1973 ஆம் ஆண்டில் கைலாசம் பாலசந்தரின் இயக்கத்தில் வெளிவந்த அரங்கேற்றம் திரைப்படம் இவர் நடித்த முதல் வாலிப வயது திரைப்படம். கன்னியாகுமரி எனும் மலையாள படமே முதன் முதலாக கதாநாயகனாக நடித்து வெளியான திரைப்படமாகும், இத்திரைப்படதிற்காக முதல் பிலிம்பேர் விருது பெற்றார். தனது 25வது படமான அபூர்வ ராகங்கள் எனும் திரைப்படத்தில் முக்கியக் கதாபாத்திரத்தில் நடித்து தமிழுக்கான முதல் பிலிம்பேர் விருது வென்றார். 1983 ஆம் ஆண்டில் இயக்குநர் பாலு மகேந்திரா இயக்கிய மூன்றாம் பிறை திரைப்படத்தில் நடித்தார். இந்தப் படத்தில் நடித்ததற்காக சிறந்த நடிகருக்கான இந்திய தேசிய விருது கிடைத்தது. 1987 இல் மணிரத்னம் இயக்கத்தில் நாயகன் திரைப்படத்திலும், 1996 இல் ஷங்கர் இயக்கத்தில் இந்தியன் 1996 திரைப்படத்திலும் நடித்தார். இந்தத் திரைப்படத்திற்காக இவருக்கு இரண்டாவது மற்றும் மூன்றாவது இந்திய தேசிய விருது கிடைத்தது. இந்த இரு படங்களிலும் இவரின் நடிப்பு பெரும் பாராட்டைப் பெற்றுத் தந்தது. 1992 ஆண்டு சிறந்த மாநில மொழி திரைப்படத்திற்கான தேசிய விருதை தேவர் மகன் படம் பெற்றது, தயாரிப்பாளர் என்ற முறையில் கமல்ஹாசன் தேசிய விருது பெற்றார். இதுவரை 220 க்கும் மேற்பட்ட படங்களில் நடித்துள்ளார். இதில் தசாவதாரம் திரைப்படத்தில் பத்து வேடங்களில் நடித்திருந்தார். 1979 ஆம் ஆண்டில் தமிழ்நாடு அரசு கலைமாமணி விருது வழங்கியது. 1990 இல் இந்திய அரசு பத்மசிறீ விருதும், 2014 இல் பத்ம பூசண் விருதும் வழங்கியது. 2016 இல் செவாலியே விருது பெற்றார். கமல்ஹாசன், தமிழ் தவிர இந்தி, தெலுங்கு, மலையாளம், கன்னடம், வங்காளம் ஆகிய மொழித் திரைப்படங்களிலும் நடித்துள்ளார். ராஜ்கமல் பிலிம்ஸ் இன்டர்நேசனல் என்ற திரைப்படத் தயாரிப்பு நிறுவனத்தையும் நடத்தி வருகின்றார். வாழ்க்கைக் குறிப்பு கமல்ஹாசன் இராமநாதபுரம், பரமக்குடியில் சிறீவைணவ ஐயங்கார் தமிழ்ப் பிராமணர் குடும்பத்தில் பிறந்தார். தந்தை டி. சீனிவாசன் ஒரு வழக்கறிஞர். தாயார் ராஜலட்சுமி. கமல் குடும்பத்தில் இளையவர். இவரது தமையன்மார்கள் சாருஹாசன் (பி: 1930), சந்திரஹாசன் (பி: 1936) இருவரும் வழக்கறிஞர்கள். சாருகாசன் 1980களில் திரைப்படங்களில் நடித்து வந்தார். சகோதரி நளினி (பி: 1946) ஒரு பரதநாட்டியக் கலைஞர். பரமக்குடியில் ஆரம்பக் கல்வி கற்றார். சகோதரர்களின் உயர் கல்வியைக் கருத்தில் கொண்டு இவர்கள் சென்னைக்கு குடும்பத்துடன் குடியேறினர். கமல்ஹாசன் சென்னை சாந்தோமில் கல்வி கற்றார். தந்தையின் விருப்பப்படி, கமல்ஹாசன் திரைப்படத் துறையிலும், நடனத்துறையிலும் ஈடுபாடு கொண்டார். தாயாரின் மருத்துவர் ஒருவர் ஏவிஎம் மெய்யப்பச் செட்டியாரின் மனைவிக்கு மருத்துவம் பார்ப்பதற்காக அவரிடம் சென்ற போது கமலையும் தன்னுடன் கூட்டிச் சென்று அறிமுகப்படுத்தினார். ஏ. வி. மெய்யப்பனின் மகன் எம். சரவணனின் சிபாரிசில் ஏவிஎம் தயாரிப்பான களத்தூர் கண்ணம்மா (1960) திரைப்படத்தில் குழந்தை நடிகராக நடிப்பதற்கு வாய்ப்புக் கிடைத்தது. அரசியல் பிரவேசம் கமல், தான் அரசியலுக்கு வருவதற்கான நேரம் வந்துவிட்டது என தனது டிவிட்டர் பக்கத்தின் வாயிலாக அறிவித்திருந்தார். அதன்படி, பெப்ரவரி 21, 2018 அன்று மதுரையில் நடந்த பொதுக்கூட்டத்தில் கமல் தனது கட்சியின் பெயர் மக்கள் நீதி மய்யம் என அறிவித்தார். அதே கூட்டத்தில் கட்சிக்கான கொடியையும் வெளிட்டு அதனை ஏற்றி வைத்தார். அந்தக் கொடியில் ஆறு கைகள் ஒன்றுடன் ஒன்று இணைந்திருப்பது போலவும் சிவப்பு மற்றும் வெள்ளை நிறங்களில் இருந்தது. கொடியின் நடுவில் கருப்பு வண்ணத்தைப் பின்புலமாகக் கொண்டு நடுவில் வெள்ளை நட்சத்திரம் இருக்கும். அதில் மக்கள் நீதி மய்யம் என எழுதியிருக்கும். 13 டிசம்பர் 2020 அன்று, 2021 தமிழ்நாடு சட்டப் பேரவைத் தேர்தலுக்கான மநீமயின் தேர்தல் பிரச்சாரத்தை கமல் தொடங்கினார், 142 சட்டமன்றத் தொகுதிகளில் வேட்பாளர்களை நிறுத்தினார் மற்றும் திமுக அல்லது அதிமுகவுடன் கூட்டணி அமைக்கப் போவதில்லை என்று உறுதியளித்தார்.மநீம தேர்தலில் எந்த இடத்திலும் வெற்றி பெறவில்லை, கோயம்புத்தூர் தெற்கு சட்டமன்றத் தொகுதியில் பாஜகவின் வானதி சீனிவாசனிடம் இவர் 1728 வாக்குகள் வித்தியாசத்தில் தோல்வியடைந்தார். திரைப்படக் குறிப்பு இவர் 2019 ஆம் ஆண்டுவரை 220 மேற்பட்ட திரைப்படங்களில் நடித்துள்ளார். 1960 - தமிழ்த் திரைப்படங்களில் குழந்தை நட்சத்திரமாக அறிமுகம் 1962 - மலையாளத் திரைப்படங்களில் குழந்தை நட்சத்திரமாக அறிமுகம் 1976 - தெலுங்குத் திரைப்படங்களில் அறிமுகம் 1977 - வங்காளத் திரைப்படங்களில் அறிமுகம் 1977 - கன்னடத் திரைப்படங்களில் அறிமுகம் 1981 - இந்தித் திரைப்படங்களில் அறிமுகம் நடித்த திரைப்படங்கள் வெளிவராத படம் தயாரித்த திரைப்படங்கள் குறிப்பு:கமல்ஹாசன் அவர்களின் சொந்த நிறுவனமான ராஜ்கமல் பிலிம்ஸ் இன்டர்நேசனல் மூலம் கமல் தயாரித்த மற்றும் தயாரிக்காத பல படங்கள் விநியோகமும் செய்துள்ளது. வெளியாகாத அல்லது பாதியில் கைவிடப்பட்ட திரைப்படங்கள் லேடீஸ் ஒன்லி (இந்தி) (1997) மருதநாயகம் (1997) சபாஷ் நாயுடு (2017) எழுதிய திரைக்கதைகள் 1980 – குரு 1981 – ராஜ பார்வை (திரைக்கதை) 1986 – விக்ரம் (திரைக்கதை) 1989 – இந்திரன் சந்திரன் (தெலுங்கு) 1989 – அபூர்வ சகோதரர்கள் 1990 – மைக்கேல் மதன காமராஜன் 1992 – தேவர் மகன் 1994 – மகாநதி 1994 – மகளிர் மட்டும் 1995 – குருதிப்புனல் (திரைக்கதை) 1999 – பீவி நெ.1 (இந்தி) 1997 – விராசாத் (இந்தி) 1998 – காதலா! காதலா! 2000 – ஹே ராம் 2001 – ஆளவந்தான் 2002 – பஞ்சதந்திரம் 2003 – அன்பே சிவம் 2003 – நள தமயந்தி 2004 – விருமாண்டி 2005 – மும்பை எக்ஸ்பிரஸ் 2005 – ராம்ஜி லண்டன்வாலே (இந்தி) 2008 – தசாவதாரம் 2009 – உன்னைப்போல் ஒருவன் (திரைக்கதை) 2009 – ஈநாடு (தெலுங்கு) (திரைக்கதை) 2010 – மன்மதன் அம்பு 2013 – விஸ்வரூபம் 2015 – உத்தம வில்லன் 2015 – தூங்காவனம் (திரைக்கதை) 2018 – விஸ்வரூபம் - 2 இயக்கிய திரைப்படங்கள் 1998 – சாச்சி 420 2000 – ஹே ராம் 2004 – விருமாண்டி 2013 – விஸ்வரூபம் 2018 – விஸ்வரூபம் - 2 1: 1997 – மருதநாயகம் (திரைப்படம் பாதியில் கைவிடப்பட்டது) 2: 2017 – சபாஷ் நாயுடு (திரைப்படம் பாதியில் கைவிடப்பட்டது) மேலும் பங்காற்றிய திரைத் துறைகள் 2010 – நீல வானம் – மன்மதன் அம்பு (பின்னணிப் பாடகர்) ( பாடலாசிரியர்) 2006 – புதுப்பேட்டை (பின்னணிப் பாடகர்) 2004 – மும்பை எக்ஸ்பிரஸ் (பின்னணிப் பாடகர்) 2004 – வசூல் ராஜா எம்.பி.பி.எஸ் (பின்னணிப் பாடகர்) 2003 – அன்பே சிவம் (பின்னணிப் பாடகர்) 2003 – நள தமயந்தி (பின்னணிப் பாடகர்) 2000 – ஹே ராம் (சிகையலங்காரம்) 1999 – சிப்பிக்குள்ளே முத்தை – தி பிளாச்ட் இசைக் கொத்து - (பின்னணிக் குரல்) 1998 – சாச்சி 420 (பின்னணிப் பாடகர்: "ஜாகொ கோரி") (கமலாகவே நடித்துள்ளார்) 1996 – உல்லாசம் (பின்னணிப் பாடகர்) 1996 – அவ்வை சண்முகி (பின்னணிப் பாடகர்) 1995 – சதி லீலாவதி (பின்னணிப் பாடகர்) 1992 – தேவர் மகன் (பின்னணிப் பாடகர்) 1987 – நாயகன் (பின்னணிப் பாடகர்) 1985 – ஒக்க ராதா இடரு கிருஷ்னுலு (பின்னணிப் பாடகர்) 1978 - சிகப்பு ரோஜாக்கள்(பின்னணிப் பாடகர்) 1975 – அந்தரங்கம் (பின்னணிப் பாடகர்) 1974 – ஆய்னா (நடனங்கள்) 1985 – ஓ மானே மானே (பின்னணிப் பாடகர்) இதர பங்களிப்புகள் {| class="wikitable sortable" |- style="background:#ccc; text-align:center;" ! ஆண்டு !! திரைப்படம் !! மொழி !! பங்காற்றியது |- | 1971 || நூற்றுக்கு நூறு|| தமிழ் || உதவி இயக்குநர், துணை நடன இயக்குநர் |- | 1971 || சவாலே சமாளி|| தமிழ் || துணை நடன இயக்குநர் |- | 1971 || சிறீமந்துடு || தெலுங்கு || துணை நடன இயக்குநர் |- | 1971 || அன்னை வேளாங்கண்ணி || தமிழ் || உதவி இயக்குநர், துணை நடன இயக்குநர் |- | 1972 || சங்கே முழங்கு || தமிழ் || துணை நடன இயக்குநர் |- | 1972 || நான் ஏன் பிறந்தேன் || தமிழ் || துணை நடன இயக்குநர் |- | 1972 || நிருதசாலா || மலையாளம் || துணை நடன இயக்குநர் |- | 1973 || காசி யாத்திரை || தமிழ் || துணை நடன இயக்குநர் |- | 1973 || சூரியகாந்தி || தமிழ் || துணை நடன இயக்குநர் |- | 1974 || வெள்ளிக்கிழமை விரதம் || தமிழ் || துணை நடன இயக்குநர் |- | 1976 || உணர்ச்சிகள் || தமிழ் || உதவி இயக்குநர் |- | 1977 || அவர்கள் || தமிழ் || நடன ஆசிரியர் |- | 1977 || அய்னா || இந்தி || உதவி இயக்குநர், நடன ஆசிரியர் |- | 1982 || சிம்லா ஸ்பெஷல் || தமிழ் || நடன ஆசிரியர் |- | 1983 || உருவங்கள் மாறலாம் || தமிழ் || நடன ஆசிரியர் |- | 1983 || சணம் டெரி கேசாம் (பாடகன்) || இந்தி || நடன ஆசிரியர் |- | 1988 || ராம்போ 3 || ஆங்கிலம் || உதவி ஒப்பனை |- | 1996 || ஸ்டார் ரெக், பர்ஸ்ட் கான்டாக்ட் || ஆங்கிலம் || உதவி ஒப்பனை |- | 2000 || ஹேராம் || தமிழ் || நடன ஆசிரியர் |- | 2004 || விருமாண்டி || தமிழ் || நடன ஆசிரியர் |- | 2013 || விஸ்வரூபம் || தமிழ் || நடன ஆசிரியர் |- | 2015 || உத்தம வில்லன் || தமிழ் || நடன ஆசிரியர் |- |2015 || தூங்காவனம் || தமிழ் || ஒப்பனை |} வெளியாகாத திரைப்படங்கள் தொலைக்காட்சி நிகழ்ச்சிகள் விருதுகள் மூன்று முறை, இந்திய அரசின் நடிப்புக்கான தேசிய விருதுகள். (திரைப்படங்கள் - மூன்றாம்பிறை, நாயகன், இந்தியன்) சிறந்த குழந்தை நட்சத்திரத்துக்கான இந்திய தேசிய விருது. (திரைப்படம் - களத்தூர் கண்ணம்மா) சிறந்த மாநில மொழி திரைப்படமாக தேர்ந்தெடுக்கப்பட்ட தேவர் மகன் திரைப்படத்திற்கு தயாரிப்பாளர் என்ற முறையில் கமல்ஹாசனுக்கு ஒரு இந்திய தேசிய விருது. 10 தமிழக அரசு திரைப்பட விருதுகள். மூன்று முறை, ஆந்திரா அரசின் நடிப்புக்கான நந்தி விருதுகள். (திரைப்படங்கள் - சாகர சங்கமம், சுவாதி முத்யம், இந்திருடு சந்திருடு'') 19 பிலிம்பேர் விருதுகள். 50 வருடம் திரைத்துறையில் பணியாற்றியமைக்காக கேரளா அரசின் சிறப்பு விருது. பத்மசிறீ விருது (1990) சத்யபாமா நிகர்நிலை பல்கலைக்கழகம் வழங்கிய கௌரவ டாக்டர் பட்டம். (2005) பத்ம பூசன் விருது (2014) தென் இந்திய நடிகர்களிலேயே முதன் முதலாக அமெரிக்காவின் ஹார்வர்ட் பல்கலைக்கழகத்தில் உரையாற்றும் பெருமையை பெற்றுள்ளார். மேற்கோள்கள் வெளி இணைப்புகள் கமல்ஹாசன் 64 சொல்லித் தீராத சுவாரஸ்யங்கள்! கமல் ஸ்பெஷல்! -விகடன் கமல்ஹாசன் புகைப்படங்கள் தினமலர் கமல்ஹாசன் ரசிகர்கள் இணையத்தளம் His classical odyssey ‘You can feel the fear in the song’ ‘He taught me to sing with abandon’ And more on the Ilaiyaraaja connection Kamal and the art of screenplay writing Kamal discovers Kuchipudi Three teachers, one student! Cinema, Kamal’s fulcrum 1954 பிறப்புகள் வாழும் நபர்கள் பத்ம பூசண் விருது பெற்ற தமிழர்கள் தமிழக அரசு திரைப்பட விருது வெற்றியாளர்கள் இராமநாதபுரம் மாவட்ட நபர்கள் செவாலியே விருது பெற்றவர்கள் தமிழ் இறைமறுப்பாளர்கள் பத்மசிறீ விருது பெற்ற தமிழர்கள் கலைமாமணி விருது பெற்றவர்கள் தமிழ்த் திரைப்படப் பின்னணிப் பாடகர்கள் தமிழ்த் திரைப்பட நடிகர்கள் தமிழ்த் தொலைக்காட்சி தொகுப்பாளர்கள் தென்னிந்திய பிலிம்பேர் விருதுகளை வென்றவர்கள் இந்திய இறைமறுப்பாளர்கள் தமிழக அரசியல்வாதிகள் மக்கள் நீதி மய்யம் அரசியல்வாதிகள் சென்னை நடிகர்கள் சென்னை திரைப்படத் தயாரிப்பாளர்கள் தமிழ்நாட்டுத் திரைக்கதை எழுத்தாளர்கள் பத்மசிறீ விருது பெற்ற கலைத் துறையினர் பிக் பாஸ் தமிழ்


source: fineweb

text: பி.டி.எப்.கோப்பாக நீங்கள் பதிவிறக்க இங்கு கிளிக் செய்யுங்கள் நீங்கள் பணி(வேலை) காரணமாக வெளிநாட்டில் -வெளி ஊரில் வேலை செய்யலாம். உங்களுக்கான ஒட்டு உரிமை உங்கள் சொந்த ஊரில் இருக்கலாம்.நமக்கு ஒட்டு உள்ளதா - வாக்காளர் அடையாள அட்டையில் உள்ள எண் படி நமது பெயர் - முகவரி விவரம் சரியாக உள்ளதா என எளிதில சோதித்துக்கொள்ளலாம்.துபாயில் வேலை செய்யும் ஒருவருக்கு சைதாப்பேட்டையில் ஒட்டு இருக்கும். மகன்கள் இருக்கின்றார்கள். அவர்கள் அவ்வளவு பொறுப்பாக சென்று நமது பெயர் விவரங்களை சரிபார்ப்பர்காள என்றால் இல்லை. நமது பெயர்பார்க்கும் வேலையைஅரசு வெளியிட்டுள்ள தேர்தல் அட்டவணை விவரத்தில் உள்ள விவரங்கள் சரிபார்க்க நாம் சைதாப்பேட்டை வரவேண்டியதில்லை. துபாயில் இருந்தே விவரங்களை சரிபார்க்கலாம். இந்த தளம் செல்ல நீங்கள் இங்கு கிளிக செய்யவும்.உங்களுக்கு கீழ்கண்ட விண்டோ ஓப்பன் ஆகும் வருகின்ற விண்டோவில் உங்கள் மாவட்டத்தை தேர்வு செய்யுங்கள். அடுத்துள்ள உங்கள சட்டமன்ற தொகுதியை தேர்வு செய்யுங்கள்.(இப்போது உங்களுடைய சட்ட மன்ற தொகுதியை மாற்றி அமைத்துள்ளார்கள்).இதில் முதலில் உள்ள வாக்காளர் அடையாள அட்டை எண் மூலமாக தேடலாம். அடுத்துள்ள வாக்காளர் பெயர் மூலம் தேட கிளிக் செய்ய உங்களுக்கு கீழ்கண்ட விண்டோ ஓப்பன் ஆகும்.இதில் வாக்காளர்பெயர் தட்டச்சு செய்யவும். நீங்கள் வாக்காளர் பெயர் தட்டச்சு செய்வதற்கு வசதியாக உங்களுக்கு தமிழ் கீ-போர்ட் இணைத்துள்ளார்கள். தேவையான எழுத்தை கிளிக் செய்ய அதன் மெய்யெழுத்து அனைத்தும் வரும். தேவையானதை கிளிக் செய்து பெயரை எளிதில் அமைக்கலாம். அடுத்துள்ள வாக்குசாவடியின் பெயர் மூலமாகவோ - தெருவின் பெயர் மூலமாகவோ எளிதில் தேடலாம். தேர்தல் வருவதற்கு முன் உங்கள் வாக்கு உரிமையை சரிபார்த்துக்கொள்ளுங்கள்.ஒட்டுப்போடுங்கள். ஜனநாயக கடமையை நிலைநாட்டுங்கள். வாழ்க வளமுடன். வேலன்.


e1f Published : 11 Apr 2020 07:17 PM Last Updated : 11 Apr 2020 07:17 PM ஒவ்வொரு மாவட்டத்திலும் ஏப்ரல் 11-ம் தேதியன்று கரோனா வைரஸ் தொற்று எத்தனை பேருக்கு இருக்கிறது என்ற பட்டியலை தமிழக அரசு வெளியிட்டுள்ளது. இந்தியாவில் கரோனா வைரஸ் தொற்றின் தீவிரம் நாளுக்கு நாள் அதிகரித்து வருகிறது. இதனைக் கட்டுப்படுத்த 21 நாட்கள் ஊரடங்கை அமல்படுத்தியுள்ளார் பிரதமர் மோடி. தமிழகத்தில் கரோனா பாதித்தவர்களின் எண்ணிக்கையும் அதிகரித்து வருகிறது. தமிழக அரசு ஒவ்வொரு நாள் மாலையும், மாவட்ட வாரியாக கரோனா தொற்று எத்தனை பேருக்கு இருக்கிறது என்கிற விவரத்தை வெளியிட்டு வருகிறது. அதன்படி, இன்று (ஏப்ரல் 11) மாலை நிலவரப்படி தமிழகம் முழுக்க 969 பேருக்கு கரோனா தொற்று இருப்பது உறுதி செய்யப்பட்டுள்ளது. எந்த மாவட்டத்தில் எத்தனை பேருக்கு கரோனா தொற்று?- பட்டியல் இதோ: அன்பு வாசகர்களே.... வரும் ஏப்ரல் 14 வரை வீட்டை விட்டு வெளியே வராமல் நமக்கு நாமே சமூக விலகல் ( Social Distancing) செய்து கொள்வோம். செய்தி ஊடகங்களின் வழியே உலகுடன் தொடர்பில் இருப்போம். பொதுவெளியில் இருந்து தனிமைப்படுத்திக் கொண்டு கரோனா பரவலைத் தடுப்பதில் நம் பங்கை முழுமையாக இந்த சமூகத்துக்கு அளிப்போம். CoVid-19 கரோனா தடுப்பு / விழிப்புணர்வு கையேடு - இலவசமாக டவுன்லோடு செய்து பயன்பெறுங்கள்! - வாசகர்கள் நலனில் அக்கறையுடன் இந்து தமிழ் திசை Sign up to receive our newsletter in your inbox every day!


முகிலன் காணாமல் போன வழக்கு – மத்திய அரசுக்கு ஐ நா உத்தரவு ! | Webdunia Tamil முகிலன் காணாமல் போன வழக்கு – மத்திய அரசுக்கு ஐ நா உத்தரவு ! Last Modified செவ்வாய், 18 ஜூன் 2019 (10:41 IST) காணாமல் போன சுற்றுசூழல் போராளி முகிலன் வழக்கு தொடர்பான விசாரணை விவரங்களை ஐ நா ஒப்படைக்க மத்திய அரசுக்கு உத்தரவு பிறப்பிக்கப்பட்டுள்ளது. கடந்த பிப்ரவரி 15 ஆம் தேதி சென்னைப் பத்திரிக்கையாளர் மன்றத்தில் ஸ்டெர்லைட் விவகாரத்தில் ஆலை நிர்வாகத்தோடு சேர்ந்து தமிழகக் காவல்துறையினர் அப்பாவிப் பொதுமக்களை எப்படி சுட்டு வீழ்த்தினர் என்பதற்கான ஆதாரங்கள் தன்னிடம் இருப்பதாகக் கூறி அறிக்கை வெளியிட்டார் முகிலன். ஸ்டெர்லைட் துப்பாக்கிச்சூடு தொடர்பான வீடியோ ஆவணங்களை சி.பி.ஐ-யிடம் விசாரணைக்கு ஒப்படைக்கப்போவதாகவும் முகிலன் அறிவித்திருந்தார். அந்தப் பத்திரிக்கையாளர் சந்திப்பை முடித்துவிட்டு சென்னை எழும்பூரிலிருந்து ரயில் மூலமாக மதுரைக்குக் கிளம்பிய முகிலன் காணாமல் போயுள்ளார். ஆனால் அவர் வாட்ஸ் ஆப்பில் இரவு 11 மணிவரை ஆன்லைனில் இருந்துள்ளதாக அவரது நண்பர்கள் தெரிவித்துள்ளனர். முகிலன் காணாமல் போனதை அடுத்து முகிலனுடைய குடும்பத்தார் மற்றும் நண்பர்கள் சென்னை உயர் நீதிமன்றத்தில் ஆட்கொணர்வு மனு தாக்கல் செய்திருக்கின்றனர். பிப்ரவரி 22-ம் தேதி முகிலனை நீதிமன்றத்தில் ஆஜர்ப்படுத்த வேண்டுமென நீதிமன்றமும் உத்தரவிட்டிருக்கிறது. ஆனால் இன்னமும் அவர் நீதிமன்றத்தில் ஆஜர்படுத்தப்படவில்லை. இதையடுத்து முகிலனுக்கு எதிரிகள் யாரும் இல்லை எனவும் ஆலைக்கு எதிராகவும் தமிழக அரசுக்கு எதிராகவும் ஆவணங்களைத் திரட்டி வெளியிட்டதால் மட்டுமே அவர் கடத்தப்பட்டிருக்கலாம் என அவரது குடும்பத்தார் குற்ற்ச்சாட்டு வைத்தனர். இதையடுத்து வழக்கு சிபிசிஐடி போலிஸாருக்கு மாற்றப்பட்டுள்ளது. முகிலனைக் காணவில்லை என சிபிசிஐடி போலிஸார் சுவரொட்டிகள் வைத்துத் தேடி வருவதாக சொல்லப்படுகிறது. முகிலன் காணாமல் போய் கிட்டதட்ட 100 நாட்களுக்கு மேல் ஆகிவிட்டதால் அவருக்கான போராட்டங்கள் தீவிரமடைந்துள்ளன. இந்நிலையில் முகிலன் வட இந்தியாவில் உயிரோடு தலைமறைவாக இருப்பதாக செய்திகள் வெளியாகியுள்ளன. இது குறித்து சிபிசிஐடி போலிஸின் அறிக்கையில் ’முகிலன் உயிரோடு இருப்பதற்கான ஆதாரங்கள் எங்களிடம் உள்ளது. விரைவில் அவரைக் கண்டுபிடிப்போம்’ எனத் தெரிவித்துள்ளனர். இந்நிலையில் முகிலன் காணாமல் போனது தொடர்பான வழக்கின் விவரங்களை ஐ நா வுக்கு அளிக்க வேண்டுமென மத்திய அரசுக்கு உத்தரவு பிறப்பிக்கப்பட்டுள்ளது. அந்த உத்தரவில் ‘மனித் உரிமைகள் மீறப்படாமல் காக்கப்பட வேண்டியது அரசின் கடமை. முகிலன் காணாமல் போனது தொடர்பாக நடத்தப்பட்ட விசாரணை தொடர்பான வழக்கு விவரங்களை உடனடியாக ஐ நா விடம் ஒப்படைக்க வேண்டுமெனத் தெரிவித்துள்ளார். முகிலன் இறந்துவிட்டதாக காவலர் ஒருவர் கூறியது தொடர்பாக நடத்தப்பட்ட விசாரணை என்ன என்பது குறித்தும் விளக்கமளிக்க வேண்டும்’ எனத் தெரிவிய்த்துள்ளது. நடிகர் சங்க தேர்தல் - தமிழக அரசு, ரஜினி, கமல் ஆதரவு யாருக்கு? பள்ளிப் பாடத்தில் நடிகர் சிவாஜி கணேசனுக்குப் புகழாரம் - பிரபல இயக்குநர் அறிக்கை.. ஹெல்மெட் அணியாததற்கு காரணம் வெயில்தான் – தமிழக அரசு பதில் ! முகிலன் உயிரோடுதான் இருக்கிறார் – சிபிசிஐடி புதுத் தகவல் ! Mugilan Alive


ஐரோப்பிய சபையின் தலைவர் திரு. சார்லஸ் மைக்கேலுடனான பிரதமர் தொலைபேசி உரையாடல் பிரதமர் அலுவலகம் பிரதமர் திரு நரேந்திர மோடி மற்றும் ஐரோப்பிய சபையின் தலைவர் திரு. சார்லஸ் மைக்கேலுடனான தொலைபேசி உரையாடல் ஐரோப்பிய சபைத் தலைவர் மேன்மைமிகு திரு. சார்லஸ் மைக்கேலுடன் பிரதமர் திரு. நரேந்திர மோடி இன்று தொலைபேசி மூலம் உரையாடினார். ஆப்கானிஸ்தானில் நடந்தேறியுள்ள சமீபத்திய நிகழ்வுகள் குறித்தும், பிராந்தியத்திலும், உலகத்தின் மீதும் அவை ஏற்படுத்தியுள்ள பாதிப்புகள் குறித்தும் தலைவர்கள் ஆலோசித்தனர். பலரை பலி கொண்ட காபுல் சர்வதேச விமான நிலையத்தின் மீதான பயங்கரவாதத் தாக்குதலை இருவரும் கடுமையாகக் கண்டித்தனர். நிலையான மற்றும் பாதுகாப்பான ஆப்கானிஸ்தானின் முக்கியத்துவத்தை வலியுறுத்திய தலைவர்கள், இதில் இந்தியாவும், ஐரோப்பிய ஒன்றியமும் ஆற்றக்கூடிய பங்கு குறித்து விவாதித்தனர். இருதரப்பு மற்றும் சர்வதேச விஷயங்கள், குறிப்பாக ஆப்கானிஸ்தான் நிலைமை குறித்துத் தொடர்பில் இருக்க இரு தலைவர்களும் ஒப்புக்கொண்டனர்.


அம்மன் கோவில்களில் ஆடிவெள்ளி கோலாகலம்| Dinamalar தொண்டாமுத்தூர்:தொண்டாமுத்தூர் வட்டாரத்தில், அம்மன் கோவில்களில் ஆடி மாதம் இரண்டாவது வெள்ளிக்கிழமையொட்டி சிறப்பு அபிஷேக, அலங்கார பூஜை மற்றும் விளக்கு பூஜை நேற்று நடந்தது.சுண்டப்பாளையம், மில்கேட் மாகாளியம்மன் கோவிலில், அதிகாலை அம்மனுக்கு, 16 வகையான திரவியங்களால் அபிஷேகம் நடந்தது.பல்வேறு மலர்களால் அலங்கரிக்கப்பட்டு, காளி அலங்காரத்தில் காட்சியளித்த அம்மனை, திரளான பக்தர்கள் வழிபட்டனர். கொண்டயம்பாளையம், மாகாளியம்மன் கோவிலில், சிறப்பு அலங்கார பூஜையும், ஊஞ்சல் உற்சவமும் நடந்தது.தொண்டாமுத்தூர் மாரியம்மன் கோவிலில், மாரியம்மன் செவ்வந்தி, சம்பங்கி, கோழிக்கொண்டை உள்ளிட்ட மலர்களால் அலங்கரிக்கப்பட்டு, திருவிளக்கு பூஜை நடந்தது. குளத்துப்பாளையம் கன்னித்தாய் கோவிலில், மலர் அலங்காரத்தில், கன்னித்தாய் அம்மன், பக்தர்களுக்கு காட்சி அளித்தார்.


text: காஸா மீதான முற்றுகை முடிவுக்கு வரப்போகின்றதா ? OurUmmah: எகிப்தின் இடைக்கால வெளிநாட்டு அமைச்சர் நபீல் அல் அரபி காஸா மீதான முற்றுகை முடிவுக்கு கொண்டுவர முக்கிய தீர்மானம் எடுக்கபோவதாக தெரிவித்துள்ளார் நேற்று வியாழகிழமை அவர் தெரிவித்துள்ள தகவலில் பத்து தினங்களில் நீதிக்கு விரோதமான காஸா மீதான முற்றுகையை நீக்கும் முக்கிய தீர்மானம் எடுக்கப்படும் என்று தெரிவித்துள்ளார் அந்த அறிவிப்பை பலஸ்தீனர்கள் வரவேற்றுள்ளனர் இஸ்ரேலின் 5 ஆண்டுகள நீடிக்கும் காஸா மீதான முற்றுகை சர்வாதிகாரி ஹுஸ்னி முபாரக் அரசு இஸ்ரேலுடன் இணைந்து பல ஆண்டுகளாக அமுல்படுத்தி வந்துள்ளது . எகிப்தில் இடைக்கால இராணுவ நிர்வாகத்தால் புதிதாக நியமிக்கப்பட்டுள்ள வெளிநாட்டு அமைச்சர் நபீல் அல் அரபி காஸா மீதான இஸ்ரேலின் 5 ஆண்டுகள நீடிக்கும் முற்றுகை முடிவுக்கு கொண்டுவரப்படவேண்டும் என்ற அவர் அமைச்சராக பதவிக்கு வரமுன்னர் கொண்டிருந்த நிலைப்பாட்டை அன்று ஹமாஸ் பாராட்டி இருந்தது விரிவாக அவரின் பலஸ்தீன் தொடர்பான நிலைபாடுகள் அவரின் புதிய வெளிநாட்டு அமைச்சு பதவிவகிக்கும் காலத்தில் நடவடிக்கைகளாக இருக்கும் என்று ஹமாஸ் நம்பிக்கை வெளியிட்டிருந்தது என்பது குறிபிடத்தக்கது இது தொடர்பாக ஹமாஸ் சில மாதங்களுக்கு முன்னர் வெளியிட்ட அறிக்கையில் நாங்கள் எகிப்து புதிய வெளிநாட்டு அமைச்சர் நபீல் அல் அரபியின் காஸா மீதான முற்றுகை தொடர்பாக அவரின் நிலைப்பாடுகளை மற்றும் அதன் நீதியற்ற கொள்கைகளை அவர் நிராகரித்துள்ளமையையும் பாராட்டுகின்றோம் ஆதேபோன்று கேம் டேவிட் – Camp David Accords- உடன்படிக்கை சிதைவுகளை ஏற்படுத்தியுள்ளது என்ற அவரின் நிலைபாட்டையும் பாராட்டுகின்றோம் என்றும் அவரின் இந்த நிலைப்பாடுகள் அவரின் புதிய பதவிகாலத்தில் வெளிப்படும் என்று நாம் நம்புகின்றோம் என்றும் தெரிவித்திருந்தது தற்போது வெளிநாடு அமைச்சராக நியமனம் பெற்றுள்ள நபீல் அல் அரபி தனது புதிய பதவியை பெற்றுக்கொள்ள முன்னர் கடந்த பெப்ரவரி மாதம் 19 ஆம் திகதி அல் ஷுரூக் என்ற எகிப்திய அரபு பத்திரிகைக்கு எழுதியிருந்த கட்டுரை ஒன்றில் எகிப்தின் முன்னாள் வெளிநாட்டு அமைச்சர் அஹ்மத் அபூல் -ஹீத் காலத்தில் எகிப்தின் வெளிநாட்டு கொள்கை தொடர்பாக கடுமையான விமர்சனங்களை முன்வைத்ததுடன் காஸா மீதான முற்றுகையையும் கடுமையாக சாடியிருந்தார் . இவர் எழுதிய கட்டுரைக்கு பின்னர் இவர் வெளிநாட்டு அமைச்சராக நியமிக்கப்பட்டுள்ளார் என்பது பலரின் எதிர்பார்ப்பை பெற்றிருந்தது இந்த நிலையில் இவரின் இந்த புதிய அறிவிப்பு நேற்று வெளியாகியுள்ளது


பயனர் பேச்சு:Yasercs89 - விக்கிமூலம் 2 Thank you for your participation and support 4 மெய்ப்பு பார்க்கும் தொடர் தொகுப்பிற்கான கருத்துக்கள் 5 பதிப்பகம் எதிர் பிரிண்டர்ஸ் இதில் இட்டிருப்பது போல மேற்கூறிய வார்ப்புரு போடவேண்டாம் என நமது குழுவினர் முடிவெடுத்துள்ளனர். பிழைகளைக் களைந்து சில அடிப்படையான குறியீடுகளை இட்டால் போதும்.--தகவலுழவன் (பேச்சு). 21:35, 11 நவம்பர் 2020 (UTC) மாற்றிக்கொள்கிறேன், தவறுதலுக்கு மன்னிக்கவும் பக்கம்:நூறாசிரியம்.pdf/3 இந்த பக்கத்தில் மாற்றம் செய்துள்ளேன் . அதனை ஒரு பாருங்கள். பிறகு வேஉற ஏதாவது பக்கம் நீங்கள் செய்திருந்தால் அதனையும் அவ்வாறு மாற்றக்கோருகிறேன். அதற்குரிய காலம் நமக்கு ஒருவாரம் தந்துள்ளனர். புள்ளிகள் குறையா இருக்க உங்கள் ஒத்துழைப்புத்தேவை..--தகவலுழவன் (பேச்சு). 01:56, 16 நவம்பர் 2020 (UTC) வணக்கம் Yasercs89, கடந்த ஆண்டு இரண்டு விக்கிமூலம் மெய்ப்பு பார்க்கும் தொடர் தொகுப்பு நடைபெற்றது. எனவே இது தொடர்பான உங்களது கருத்துக்கள் மற்றும் பின்னூட்டங்கள் எங்களது எதிர்கால இந்திய விக்கிமூலம் தொடர்பான செயல்களுக்கு உதவிகரமானதாக இருக்கும். ஆங்கிலம் உரையாடலுக்கு பொதுவான மொழியாக இருக்கும் போதிலும் உங்களது தாய்மொழியிலும் உங்களது கருத்துக்களைப் இங்கு பதிவிடத் தவறாதீர்கள். பதிப்பகம் எதிர் பிரிண்டர்ஸ்[தொகு] இந்த பதிவுகளைப் பார்த்தேன். முதலில் பதிப்பகம் என்று அச்சில் உள்ளது போல சரியாக எழுதினீர்கள். பிறகு பிரண்டர்ஸ் என மாற்றினீர்கள். எங்கு அதன் மூலம் உள்ளது என அறிய ஆவல்?--தகவலுழவன் (பேச்சு). 04:25, 16 சனவரி 2021 (UTC) இந்த லிங்க் ஐ காணவும் குன்றக்குடி அடிகளார் நூல்வரிசை 1, பக்கம்:4 எதிர்வரும் நாட்களில் மொத்தமாக எத்தனை புத்தகங்கள் பதிப்பு செய்யப்பட்டுள்ளன என்பதை பார்த்தளுக்காக மேலும் மற்றைய யுசர்கள் ஆப்செட் பிரின்டர்ஸ் ஐ பதிப்பகம் எப்படி இடுவார்கள்... என அச்சம் இதில் பதிப்பகம் சரியானதா? தவறானதா? தவறை உணர்ந்தேன், பதிப்பகம்(Publishers ) வேறு அச்சிட்டோர் (Printers )வேறு அச்சிட்டோர்: <tag > ஐ சேர்ப்பது புதிய பயனர்களுக்கு நல்லது; குழப்பம் வேண்டாம் இல்லை என்றால் எதிர்வரும் இந்திய அளவிலான மெய்ப்புப் போட்டி களில் சேர்த்துக் கொள்ளலாம். அட்டவணை:விந்தன் கதைகள் 1.pdf "https://ta.wikisource.org/w/index.php?title=பயனர்_பேச்சு:Yasercs89&oldid=1247425" இருந்து மீள்விக்கப்பட்டது இப்பக்கம் கடைசியாக 16 சனவரி 2021, 05:15 மணிக்குத் தொகுக்கப்பட்டது.


text: இந்தியப் புவியியலானது பல் வேறுபட்ட சூழ்நிலைகளைக் கொண்டது. இந்தியாவில் பனி மூடிய மலைகள் முதல் பாலைவனம், சமவெளி, பீடபூமி வரை வேறுபட்ட நிலப்பரப்புகள் காணப்படுகின்றன. இந்தியத் துணைக்கண்டத்தின் பெரும்பகுதி இந்திய நாட்டைச் சேர்ந்தது. மேலும் இது 7000 கி.மீ.க்கும் அதிகமான கடற்கரையைக் கொண்டுள்ளது. இந்தியா ஒரு தீபகற்ப நாடாகும். இதன் தெற்குப் பகுதியில் இந்தியப் பெருங்கடலும் மேற்கில் அரபிக் கடலும் கிழக்கில் வங்காள விரிகுடாவும் எல்லைகளாக அமைந்துள்ளன. வளமிக்க இந்திய கங்கைச் சமவெளியானது இந்தியாவின் வடக்கு, கிழக்கு, மற்றும் மத்திய பகுதிகளில் பரவியுள்ளது. தக்காணப் பீடபூமி தென்னிந்தியாவின் பெரும்பகுதியில் பரவியுள்ளது. நாட்டின் மேற்குப் பகுதியில் தார் பாலைவனம் அமைந்துள்ளது. இது மணலும் பாறைகளும் கலந்து காணப்படும் பகுதியாகும். உயர்ந்த இமாலய மலைத்தொடரானது இந்தியாவின் வடக்கு மற்றும் வடகிழக்குப் பகுதிகளில் எல்லையாக அமைந்துள்ளது. இருப்பிடமும் பரவலும் பரப்பளவில் உலகின் ஏழாவது பெரிய நாடான இந்தியா 8°4' வட அட்சம் முதல் 37°6'வட அட்சம் வரையிலும் 68° 7' கிழக்கு தீர்க்கம் முதல் 97° 25'கிழக்கு தீர்க்கம் வரையிலும் பரவியுள்ளது.இதன் மொத்த பரப்பளவு 3,287,263 சதுர கி. மீ. களாகும். வடக்கு தெற்காக 3,214 கி.மீ. நீளமும் கிழக்கு மேற்காக 2,933 கி.மீ. நீளமும் கொண்டுள்ளது. வங்காள விரிகுடாவிலுள்ள அந்தமான் நிகோபார் தீவுகளும் அரபிக் கடலிலுள்ள இலட்சத் தீவுகளும் இந்தியாவின் பகுதிகளாகும். தென்மேற்கில் இந்தியா அரபிக் கடலாலும் தென்கிழக்கில் வங்காள விரிகுடாவினாலும் வடமேற்கு, வடகிழக்குப் பகுதிகளில் இமாலய மலைத் தொடரினாலும் சூழப்பட்டுள்ளது. கன்னியாகுமரி இந்திய தீபகற்பத்தின் தென் கோடியாக விளங்குகிறது. இதன் தெற்கில் இந்தியப் பெருங்கடல் அமைந்துள்ளது. அரசியல் புவியமைப்பு இந்திய நாடு 28 மாநிலங்களாகவும், 8 ஒருங்கிணைந்த பிரதேசங்களாகவும் பிரிக்கப்பட்டுள்ளது. தில்லி, நாட்டின் தலைநகரப் பிரதேசம் ஆகும். ஆந்திரப் பிரதேசம் தெலுங்கானா அருணாச்சல் பிரதேசம் அஸ்ஸாம் பிஹார் சத்தீஸ்கட் கோவா குஜராத் ஹரியானா இமாசலப் பிரதேசம் ஜார்க்கண்ட் கர்நாடகம் கேரளம் மத்தியப் பிரதேசம் மகாராஷ்டிரம் மணிப்பூர் மேகாலயா மிசோரம் நாகாலாந்து ஓடிஸா பஞ்சாப் ராஜஸ்தான் சிக்கிம் தமிழ் நாடு திரிபுரா உத்தராஞ்சல் உத்தரப் பிரதேசம் மேற்கு வங்காளம் <li> அந்தமான் நிக்கோபார் தீவுகள் <li> சண்டீகட் <li> தாத்ரா நாகர் ஹவேலி <li> தாமன், தியு <li> இலட்சத் தீவுகள் <li> புதுச்சேரி <li> தில்லி <li> காஷ்மீர் <li> லடாக் புவியியல் மண்டலங்கள் இந்தியாவானது ஏழு புவியியல் மண்டலங்களாகப் பிரிக்கப்பட்டுள்ளது. அவையாவன: வடபகுதியிலுள்ள இமாலய மலையை உள்ளடக்கிய மலைகள் இந்திய கங்கைச்சமவெளி தார் பாலைவனம் மத்திய உயர்நிலங்கள் மற்றும் தக்காணப் பீடபூமி கிழக்குக் கடற்கரை மேற்குக் கடற்கரை சுற்றியுள்ள கடல்களும் தீவுகளும் இந்திய கங்கைச் சமவெளி சிந்து-கங்கைச் சமவெளி என்பது சிந்து, கங்கை, பிரம்ம புத்திரா ஆகிய ஆறுகள் பாய்ந்து உருவாக்கப்பட்டதாகும். இச்சமவெளி மேற்கில் காஷ்மீர் முதல் கிழக்கில் அஸ்ஸாம் வரை பரந்துள்ளது. இச்சமவெளி இமாலய மலைத்தொடருக்கு இணையாகச் செல்கிறது. இச்சமவெளி பஞ்சாப், ஹரியானா, ராஜஸ்தான், உத்தரப் பிரதேசம், பீஹார், ஜார்க்கண்ட், மேற்கு வங்காளம் ஆகிய மாநிலங்களில் அமைந்துள்ளது. தார் பாலைவனம் பெரிய இந்தியப் பாலைவனம் என்று அழைக்கப்படும் தார் பாலைவனம் இந்தியாவின் மேற்குப்பகுதியில் இராஜஸ்தான் மாநிலத்தில் அமைந்துள்ளது. இது இந்தியாவின் பஞ்சாப், ராஜஸ்தான், ஹரியானா, குஜராத் ஆகிய மாநிலங்களில் பரவியுள்ளது. பாகிஸ்தான் நாட்டிலும் பரவியிருக்கும் இப்பாலைவனம் அங்கே சோலிஸ்தான் பாலைவனம் என்று அழைக்கப்படுகிறது. இப்பாலைவனத்தின் பெரும்பகுதி (61 சதவீதம்) ராஜஸ்தானிலேயே உள்ளது. மலைகள் இந்தியாவின் மலைப்பகுதிகள் இருபெரும் தொடர்ச்சியைக் கொண்டவை. தீபகற்ப இந்தியாவின் மேற்குப் பகுதியை ஒட்டி அமைந்துள்ள மேற்கு தொடர்ச்சி மலைகள். இது தமிழகத்தின் கன்னியாகுமரி மாவட்டத்தில் தொடங்கி கேரளம், கர்நாடகம், மகாராஷ்டிரா ஆகிய மாநிலங்களில் பரவி, மும்பை அருகே முடிவு பெறுகிறது. மேலும் தீபகற்ப இந்தியாவின் கிழக்கு பகுதியில் உள்ள தொடர்ச்சியான குன்றுகள் கிழக்குத் தொடர்ச்சி மலைகள்]] என்று அழைக்கப்படுகின்றன. இவை இரண்டும் இந்தியப் புவியியலில் குறிப்பிடப்படும் முக்கிய மழைத் தொடர்ச்சியாகும். இவை தவிர இளம் மடிப்பு மலைகள் என்று அழைக்கப் படும் இமயமலைப் பகுதிகள் இந்தியாவின் வடக்குப் பகுதியில் கஷ்மீர் மாநிலம் முதல் 7 சகோதரி மாநிலங்கள் என்று அழைக்கப்படும் வடகிழக்கு மாநிலங்கள் வரை அமைந்துள்ளன. மத்திய இந்தியாவின் கிழக்கிலிருந்து மேற்கு நோக்கி பரவியுள்ள விந்திய மலைத்தொடர் மற்றும் சத்புரா மலைத்தொடர்கள் உள்ளது. உயர்நிலங்கள் தக்காண பீடபூமி சோட்டா நாகபுரி மேட்டு நிலம் கிழக்கு கடலோர சமவெளிள் கிழக்கு கடலோர சமவெளி கிழக்கு தொடர்ச்சி மலை மற்றும் வங்காள விரிகுடா இடையே உள்ளது. இது கிழக்கில் உள்ள மேற்கு வங்கம் தெற்கு தமிழ்நாட்டில் நீண்டிருக்கிறது. மகாநதி , கோதாவரி, காவேரி, மற்றும் கிருஷ்ணா நதிகளில் இந்த சமவெளி வாய்க்கால் மற்றும் அவர்களின் கழிமுக பகுதியில் அமைந்துள்ளது. கடலோர பகுதிகளில் வெப்பநிலை பொதுவாக 30 °C மீறுகிறது (86 °F), மற்றும் உயர்ந்த ஈரப்பதம் இணைந்து வருகிறது. இப்பகுதியில் வடகிழக்கு பருவமழை மற்றும் தென்மேற்கு பருவ மழை கெண்டது. தென்மேற்கு பருவமழை இரண்டு கிளைகள், வங்காள விரிகுடா கிளை மற்றும் அரபிக்கடல் கிளை ஆகவும் பிரிகிறது. வங்காள கிளை விரிகுடா ஆரம்பம் ஜூன் மாதம் வடகிழக்கு இந்தியாவில் இது கரையை கடக்கும் வடபுறம் நகர்கிறது. அரபிக்கடல் கிளை மேற்கு தொடர்ச்சி மலைகளின் காற்றுக்கெதிராக வெளியீடுகள் வடபுலம் மற்றத்தால் மழை நகர்கிறது. இந்த பகுதியில் சராசரியாக 1,000 முதல் 3,000 மிமீ (39 மற்றும் 120) வருடாந்திர மழை. சமவெளி அகலம் 100 முதல் 130 கிமீ (62 மற்றும் 81 மைல்) வேறுபடுகிறது. சமவெளி ஆறு பகுதிகளில்- மகாநதி டெல்டா, தெற்கு ஆந்திர பிரதேசம், கிருஷ்ணா-கோதாவரி கழிமுக, கன்னியாகுமாரி கடற்கரை மற்றும் கடலின் முகட்டுப்பகுதியில், மணல் கடற்கரையாக பிரிக்கப்படுகின்றன மேற்குக் கடற்கரை மேற்கு கடலோர பகுதி மேற்கு தொடர்ச்சி மலை மற்றும் அரபிக்கடலுக்கு இடையே உள்ளது. இது மேற்கில் உள்ள குஜராத் கட்ச் வளைகுடா முதல் தெற்கே குமரி முனை வரை நீண்டிருக்கிறது. தீவுகள் வங்காள விரிகுடாவில் அமைந்துள்ள அந்தமான் நிக்கோபார் தீவுகள் மற்றும் அரபுக்கடலில் உள்ள இலட்சத்தீவுகள் ஆகியன இந்தியாவைச் சேர்ந்த தீவுகளாகும். ஆறுகள் கங்கை, யமுனை ஆறு, நர்மதை ஆறு, தப்தி ஆறு, பிரம்மபுத்திரா ஆகியன வட இந்தியாவில் பாயும் முக்கியமான ஆறுகளாகும். கிருஷ்ணா ஆறு, கோதாவரி ஆறு, துங்கபத்திரை ஆறு, காவிரி , பவானி ஆறு, தாமிரபரணி ஆறு போன்றவை தென்னிந்தியாவில் பாயும் முக்கிய ஆறுகளாகும். வட இந்தியாவில் ஓடும ஆறுகளில் கங்கையின் துணை ஆறுகளும், இணை ஆறுகளும் மற்றும் கங்கை நதியும் சேர்ந்து கங்கைச் சமவெளிப் பகுதிகளை உருவாக்குகின்றன. வட இந்தியாவின் முக்கிய புவியியல் காரணியாக கங்கை ஆறு அமைந்துள்ளது. இந்தியாவின் தீபகற்ப பகுதியில் பாயும ஆறுகளில் மேற்குத் தொடர்ச்சி மலையில் தோன்றி கிழக்கு நோக்கி பாய்ந்து வங்காள விரிகுடாவில் கலக்கும் கோதாவரி, காவிரி போன்ற ஆறுகள் குறிப்பிடத்தக்கவை. நீர்நிலைகள் சதுப்பு நிலங்கள் மேற்கு வங்காளத்திற்கும் வங்காளதேசத்திற்கும் இடைப்பட்ட பகுதியில் அமைந்த சதுப்பு நிலங்கள் கடற்கரையை ஒட்டிய பகுதிகளில் உள்ள நீர் செறிவுமிக்க பகுதி ஆகும். இது பெரும்பாலும் ஈரப்பதமாகவே இருக்கும். தமிழகத்தின் சென்னையில் பள்ளிகரணை, கடலூரில் பிச்சாவரம் ஆகியவை சதுப்பு நிலங்கள் ஆகும். தட்ப வெப்ப நிலை இயற்கைச் சீற்றங்கள் இந்தியாவும் இலங்கையும் என்றும் பிரிந்திருக்காமல் கடல்மட்ட ஏற்ற தாழ்வுகளைப் பொருத்து சேர்ந்தும் பிரிந்தும் இருக்கின்றன. அதன் விவரம், சுமார் 65000 ஆண்டுகளுக்கு முன்பு கடல் மட்டம் தாழ்ந்ததால் இந்தியாவும் இலங்கையும் சேர்ந்தன. சுமார் 27000 ஆண்டுகளுக்கு முன் கடல் மட்டம் உயர்ந்ததால் இலங்கையும் இந்தியாவும் பிரிந்தன. சுமார் 17000 ஆண்டுகளுக்கு முன்பு கடல் மட்டம் தாழ்ந்ததால் இலங்கையும் இந்தியாவும் சேர்ந்து பின்கடல் மட்டம் உயர்ந்ததால் மீண்டும் பிரிந்தன. இயற்கை வளங்கள் மேற்கோள்கள் இந்தியப் புவியியல் de:Indien#Geographie und Landesnatur


text: பெங்களூரு: தமிழக முதல்வர் மீதான சொத்து குவிப்பு வழக்கில் சாட்சியமளித்தவர்களில் இதுவரை, 39 பேரிடம் குறுக்கு விசாரணை நடந்துள்ளது.பெங்களூரு சிறப்பு நீதிமன்றத்தில் தமிழக முதல்வர் ஜெயலலிதா, சசிகலா, சுதாகரன், இளவரசி ஆகியோர் மீதான சொத்து குவிப்பு வழக்கு நடந்து வருகிறது. இந்த வழக்கில், குற்றம் சாட்டபட்டவர்கள் தரப்பில் மொத்தம், 63 பேர் சாட்சியமளித்துள்ளனர். இவர்களில் நேற்று வரை, 36 பேரிடம், அரசு வக்கீல் பவானி சிங் குறுக்கு விசாரணை செய்துள்ளார். இன்று நடந்த விசாரணையின் போது, காஞ்சிபுரம் சண்முகம், திருவண்ணாமலை பாண்டு ரங்கன், அரியலூர் சுயம் பிரகாசம் ஆகியோரிடம், அரசு வக்கீல் பவானி சிங் குறுக்கு விசாரணை நடத்தினார்.இந்த வழக்கு விசாரணையை, நீதிபதி பாலகிருஷ்ணா நாளைக்கு தள்ளி வைத்தார். அன்புள்ள வாசகர்களே!, நீங்கள் கருத்துப் பதிவு செய்ய LOGIN செய்ததும், My Page என்ற பட்டனை கிளிக் செய்து. அதில் உங்கள் புகைப்படம், மெயில் முகவரி, ஊர், நாடு ஆகியவற்றைப் பதிவு செய்ய புதிய வசதி செய்யப்பட்டுள்ளது. ஏற்கனவே பதிவு செய்த புகைப்படத்தை நீக்கவும் வசதி உள்ளது. மேலும் இதுவரை நீங்கள் தெரிவித்த கருத்துக்களைத் தொகுப்பாக பார்த்துக் கொள்ளலாம். இந்த புதிய வசதியை வாசகர்கள் முழுமையாக பயன்படுத்திக் கொள்ள விரும்புகிறோம். உங்களுடைய புகைப்படத்தை மட்டுமே பதிவு செய்யவும்; வேறு எந்த புகைப்படத்தையும் பதிவு செய்ய வேண்டாம்.


source: CulturaX

text: பனியில் இருந்து குழந்தைகளை காக்க சூப்பர் டிப்ஸ் ! by krishnaamma on Sat Dec 14, 2013 6:54 pm சுள்ளெனக் கொளுத்தும் வெயிலையும், சடசட மழையையும் தாங்கி கொள்ளலாம். அதுவும் எலும்பை ஊடுருவும் கார்த்திகை, மார்கழிப் பனியை கண்டால் பயப்படுவோம். மழையும் குளிரும் வாட்டும் இந்த காலக்கட்டங்களில் காய்ச்சலும் சளித் தொந்தரவும் எளிதில் வந்துவிடும். உதடுகளில் வெடிப்பு, கை, கால்களில் வறட்சி ஏற்படும். இதற்காக நாம் கவலைப்பட வேண்டாம். நாம் கொஞ்சம் முன்னெச்சரிக்கையாக இருந்தால் பனியும் குளிரும் நம்மை எதுவும் செய்யாது. ஒரே சீரான தட்ப வெப்பநிலை இல்லாமல் வெப்பமும் பனியும் கலந்து இருக்கும் நாட்களில் கிருமிகளின் தாக்கம் அதிகம் இருக்கும். பனிக்காலத்தில் ஏ டிபிக்கல் வகை வைரஸ் அதிகமாக தாக்கும். இந்த வைரஸ் கிருமிகள் தாக்கினால் 10 முதல் 13 நாட்கள் வரை வலி நீடிக்கும். சுற்றுச்சூழல் மற்றும் வாழ்வியல் மாற்றங்களால் நமது உடலின் நோய் எதிர்ப்பு சக்தியின் அளவு குறைந்து வருவதுதான் இதற்குக் காரணம். இந்த வைரஸ் குழந்தைகளையும், வயதானவர்களையும்தான் அதிகம் தாக்குகிறது. இந்தக் காய்ச்சல் வந்தவர்கள் காரத்தைத் தவிர்த்துவிட வேண்டும். இட்லி, இடியாப்பம், கோதுமை ரவை உப்புமா, புழுங்கல் அரிசி கஞ்சி, பிரெட் ஆகியவற்றைச் சாப்பிடலாம். சப்போட்டா, மாதுளை, ஆப்பிள் ஆகிய பழங்களை சாப்பிடலாம். புளிப்புச் சுவை நிறைந்த பழங்களைக் கட்டாயம் தவிர்க்க வேண்டும். வெயில் காலங்களில் நம் உடம்புக்கு ஒத்துக்கொள்ளும் இந்தப் பழங்கள், குளிர் காலங்களில் ஒத்துக்கொள்ளாது. காரணம், தட்பவெப்ப நிலைக்கு ஏற்றமாதிரி நம் உடல் செயல்பாடுகள் மாறுவதுதான். வெயில் காலங்களில் நமக்கு அதிகமாக வியர்க்கும். அப்போது வியர்வையுடன் சேர்ந்து அல்கலைன் சிட்ரைட் என்ற அமிலமும் நம் உடலில் இருந்து வெளியேறும். அதை ஈடு செய்வதற்காக அமிலச் சத்து நிறைந்த சிட்ரஸ் பழங்கள் மற்றும் மோர், பானகம் போன்ற புளிப்புச்சுவை நிறைந்த பானங்களைப் பருகுவோம். குளிர் காலத்தில் அதிகமாக வியர்க்காத நிலையில் இவற்றைக் குடிக்கும்போது, நம் உடலில் அதிக அளவில் அமிலச் சத்து சேர்ந்து, சளி, சைனஸ் போன்றவை ஏற்படலாம். முக்கியமாக பச்சை திராட்சையையும், பச்சை வாழைப்பழத்தையும் கண்டிப்பாக தவிர்க்க வேண்டும். பனிக்காலத்தில் பொதுவாகவே தொண்டை வலி ஏற்படும். எப்போதும் வெதுவெதுப்பான தண்ணீரையே குடிக்க வேண்டும். குளிக்க வேண்டும். வெந்நீரில் கைப்பிடி அளவு துளசி, கிராம்பு, மிளகு, ஏலக்காய் போட்டு கொதிக்க வைத்து, அந்த தண்ணீரைக் குடித்தால் சளி பிடிக்காது, தொண்டை வலியும் வராது. துளசி கிடைக்கவில்லை என்றால் கற்பூரவல்லி, தூதுவளை கீரை ஆகியவற்றில் கஷாயம் வைத்தும் குடிக்கலாம். எந்தக் கீரையும் கிடைக்கவில்லையென்றால் இரண்டு வெற்றிலையை மென்று சாப்பிடலாம். கற்பூரவல்லி கஷாயம் குடிக்கப் பிடிக்கவில்லையென்றால் அதில் பஜ்ஜி, மோர்க் குழம்பு செய்து சாப்பிடலாம். குழந்தைகளுக்கு இரவில் தூங்குவதற்கு முன்பு காதுகளின் பின்புறங்களில் லேசாகத் தைலம் தேய்த்தால் சளி பிடிக்காது. எந்த உணவாக இருந்தாலும் சுடச்சுட சாப்பிடத் தர வேண்டும். ஒரு கரண்டி ஆலிவ் ஆயிலை ஒரு பக்கெட் நீரில் கலந்து குளிக்கலாம். சருமம் மிகவும் வறண்டிருந்தால், ஆலிவ் ஆயிலை உடம்பில் பூசி, மசாஜ் செய்யவும். 15 நிமிடத்திற்கு பிறகு குளிக்கலாம். சிறிது பஞ்சை காதில் வைத்துக் கொண்டு சென்றாலும், குளிர் காற்றிலிருந்து தப்பிக்கலாம். குளிர்ச்சியான பானங்களை அருந்துவதை தவிர்க்கவும். சூப் அருந்தலாம். குழந்தைகளுக்கு குல்லா, ஸ்வெட்டர், சாக்ஸ் அணிவித்து, வெளியே அழைத்துச் செல்வதும் அவசியம். எண்ணெய் மற்றும் மசாலா ஐட்டங்கள் அதிகம் சேர்த்த உணவுகளை தவிர்ப்பது நல்லது. தினமும் காலையில், துளசி இலை நான்கை தண்ணீரில் ஊற வைத்து அருந்துவது நல்லது. குளிக்கும் போது சோப்பு பயன்படுத்தாமல், கடலை மாவு அல்லது பயத்தம் பருப்பு மாவு தேய்த்து குளிக்கலாம். தொண்டை வலி, கமறல், இருமல் போன்றவற்றுக்கு, ஒரு கரண்டியில் நெய்யை விட்டு காய்ந்ததும், ஒரு சிறு துண்டு வெல்லத்தை போட்டு பொங்கி வரும் போது, அரை தேக்கரண்டி மிளகுப் பொடி போட்டு, அடுப்பை அணைத்து. சற்று ஆறியதும் உருட்டி வாயில் போட்டு கொண்டால் இதமாக இருக்கும்; இருமலும் அடங்கும். பாத வெடிப்பு நீங்க டிப்ஸ்: பப்பாளி பழத்தை நன்கு அரைத்து அதை பாதங்களில் வெடிப்பு உள்ள பகுதியில் தேய்க்க வேண்டும். அவை உலர்ந்ததும் பாதத்தை தண்ணீரில் நனைத்து மறுபடியும் தேய்க்க வேண்டும். இவ்வாறு தொடர்ந்து செய்து வந்தால் பித்த வெடிப்பு குணமாகும். மருதாணி இலைகளை நன்றாக அரைத்து பித்த வெடிப்பு உள்ள இடங்களில் தேய்த்து உலர விடவேண்டும். பின்னர் தண்ணீரில் கழுவி வர நாளடைவில் பித்த வெடிப்பு குணமாகும். கால் தாங்கும் அளவுக்கு தண்ணீரை சூடாக்கி அதில் சிறிது உப்பு மற்றும் எலுமிச்சை சாற்றை சேர்க்க வேண்டும். அந்த தண்ணீரில் பாதத்தை சிறிது நேரம் வைத்திருந்து பின் பாதத்தை சொரசொரப்பான பிரஷ் கொண்டு தேய்த்து கழுவினால் பாதத்தில் காணப்படும் கெட்ட செல்கள் உதிர்ந்து விடும். இதனால் வெடிப்பு ஏற்படுவது நிற்பதோடு பாதம் மென்மையாகவும் இருக்கும். வேப்பிலை, மஞ்சள் ஆகியவற்றுடன் சிறிதளவு சுண்ணாம்புச் சேர்த்து அரைக்க வேண்டும். இந்த கலவையில் விளக்கெண்ணெய் சேர்த்து வெடிப்பு உள்ள இடங்களில் பூசினால் வெடிப்பு நீங்கும். உதடுகளை பாதுகாப்பது எப்படி? சோற்றுக் கற்றாழை சாரையோ அல்லது அதிலிருந்து தயாரிக்கப்பட்ட ஜெல்லையோ உதடுகளில் தடவினால் உதடு ஈரப்பதத்துடன் வெடிக்காமல் இருக்கும். பொதுவாக நாம் குளிர் காலங்களில் தண்ணீர் குடிப்பதில்லை. உடம்பில் தண்ணீர் சத்து குறைந்தாலும் உதடுகள் வெடிக்கும். அதனால் குளிர் காலங்களில் தாகம் எடுக்கவில்லையென்றாலும் அதிகமாக தண்ணீர் குடிக்க வேண்டும். ஊட்டச்சத்து பற்றாக்குறையினாலும் உதட்டில் தோல்உரிந்து, வெடித்துப் புண்ணாகும். அதனால் சத்துள்ள பழங்கள்,காய்கறிகளை உணவில் சேர்த்துக் கொள்ள வேண்டும். thanks: Tamilmurasu Last edited by krishnaamma on Sat Dec 14, 2013 7:08 pm; edited 1 time in total பதிவுகள் : 63585 Re: பனியில் இருந்து குழந்தைகளை காக்க சூப்பர் டிப்ஸ் ! by மதுமிதா on Sat Dec 14, 2013 7:06 pm அம்மா இது குழந்தைகளுக்கு மட்டும் தான? by ராஜா on Sat Dec 14, 2013 7:10 pm @மதுமிதா wrote: அம்மா இது குழந்தைகளுக்கு மட்டும் தான? ஆமாம் ..... என்னை போன்ற குழந்தைகளுக்கு மட்டும் by மதுமிதா on Sat Dec 14, 2013 7:16 pm மேற்கோள் செய்த பதிவு: 1038663அட அட அம்மா பாத்துகோங்க ஒரு 10 மாச கொழந்த நம்ம ஈகரைல இருக்கு :P by krishnaamma on Sat Dec 14, 2013 7:18 pm மேற்கோள் செய்த பதிவு: 1038661 நமக்கும் தான் மது இந்த வருடம் மிக குளிர் இருக்கு இங்கு , இல்லையா மது ? Last edited by krishnaamma on Sat Dec 14, 2013 7:22 pm; edited 1 time in total by ராஜா on Sat Dec 14, 2013 7:21 pm மேற்கோள் செய்த பதிவு: 1038667 என்ன மது , ஆறு மாசம் கூட சொல்லிட்ட by மதுமிதா on Sat Dec 14, 2013 7:21 pm நமக்கும் தான் மது மேற்கோள் செய்த பதிவு: 1038669ஆமா அம்மா ரொம்ப அவஸ்த படுறேன் அம்மா... இவ்ளோ கூல் ..... மதுரை-லையே இருந்துட்டு இது தான் அம்மா first time அதும் இரவில் வரும் போது என்னால முடியல்ல அம்மா அய்யோ.... by krishnaamma on Sat Dec 14, 2013 7:26 pm மேற்கோள் செய்த பதிவு: 1038672 போன வருடம் சற்று குறைவாக இருந்தது, இந்த முறைதான் எல்லா வருடங்களையும் போல சரியாக தீபாவளி ஆனதும் குளிர் ஆரம்பித்து விட்டது, எனக்கு 1 வாரமாய் சரியான சளி, இருமல், வாக்கிங் கூட போவது இல்லை நாங்க by ராஜா on Sat Dec 14, 2013 7:27 pm @மதுமிதா wrote: ஆமா அம்மா ரொம்ப அவஸ்த படுறேன் அம்மா... இவ்ளோ கூல் ..... மதுரை-லையே இருந்துட்டு இது தான் அம்மா first time அதும் இரவில் வரும் போது என்னால முடியல்ல அம்மா அய்யோ.... காதை மூடிக்கோ மது அதுவே நம்மை குளிரில் இருந்து பெருமளவில் காப்பாற்றும். காலுறை + கையுறை (இரண்டுமே காட்டன்) அணிந்து தூங்குவதும் சிறப்பு by மதுமிதா on Sat Dec 14, 2013 7:34 pm மேற்கோள் செய்த பதிவு: 1038678ம்ம்ம்ம்ம் உடம்பை நன்றாக பார்த்து கொள்ளுங்கள் அம்மா ..... அப்படி தன அம்மா வருகிறேன் ஜெர்கின் போட்டு சாக்ஸ் ஸ்டோல் போட்டு தன வரேன் அம்மா நைட்-ம் சாக்ஸ் போட்டு 2 பெட் சீட் போட்டு தூங்குரென் by krishnaamma on Sat Dec 14, 2013 7:38 pm மேற்கோள் செய்த பதிவு: 1038681 ரொம்ப நல்லது மது காதுகளை மூடவேண்டும். எனவே, பாட்டு கேட்பது போல உங்களின் செல்போன்னின் ஹெட் போன்களை எப்போதும் போட்டுக்கோங்கோ மது, பாட்டு கேட்காவிட்டாலும் பரவாஇல்லை, காது திறந்து இல்லாமல் இருந்தாலே குளிர் உங்களை கஷ்டப்படுத்தாது இல்லாவிட்டால் 'monkey cap ' போட்டுக்கோங்கோ நல்ல திக் சாதர் அல்லது ரஜாய் போர்த்திக்கொங்க மது by மதுமிதா on Sat Dec 14, 2013 7:45 pm மேற்கோள் செய்த பதிவு: 1038683ம்ம்ம்ம் கண்டிப்பாக அம்மா.... ஆமா அம்மா போன வருடம் குளிர் அவ்ளோவாக இல்லை இந்த வருடம் ரொம்ப ஜாஸ்தி அம்மா.... காலைல எந்திரிக்கவே முடியல அம்மா


text: தகைமையான அதிபர்கள் இல்லாது விழ்ச்சி பாதையில் செல்லும் மாவனல்லையில் சில பாடசாலைகள் – Mawanella News தகைமையான அதிபர்கள் இல்லாது விழ்ச்சி பாதையில் செல்லும் மாவனல்லையில் சில பாடசாலைகள் by Reporter MMF Network · May 14, 2014 உரிய தகைமையுடைய அதிபர்கள் இல்லாது மாவனல்லையில் சில பாடசாலைகள் கடமை நிறைவேற்று அதிபர்களின் கீழ் செயற்படுகின்றன. அவற்றுக்கான விண்ணப்பங்கள் கோரப்பட்டு உரிய அதிபர் நியமனங்கள் நியமிக்கப்படாத நிலையும் தொடர்கின்றது. அதே போன்று தகைமையான அதிபர்களும் பாடசாலைகள் பொறுப்பளிக்கப்படாமல் குறிப்பிட்ட கோட்டத்திலும் வலயத்திலும் தமைமைக்கேற்ற இடமில்லாதுமிருக்கின்றார்கள். இவ்வாறு தகைமையான அதிபர்கள் இல்லாத பாடசாலைகளும் தகைமைக் கேற்ற பாடசாலை கிடைக்காத அதிபர்களும் என்று இன்று கல்வித் துறையில் இரு வரிசை நிலை காணப்படுகின்றது. ஒரு முறையான அதிபரில்லாத பாடசாலையில் ஆயிரம் ஆசிரியர்கள் இருந்தும் என்ன பயன்? பழைய மாணவர் சங்கம் இருந்தும் என்ன பயன்? பாடசாலை அபிவிருத்தி கமிட்டி இருந்தும் என்ன பயன்? என்ற கருத்து இதில் மிகுந்த செல்வாக்குச் செலுத்துகிறது. ஆனபோதும் பாடசாலைகளும் அதிபர்களும் தொடர்பாக சமூக மட்டத்தில் நாம் எதிர்கொள்ளும் பல சவால்களும் நடைமுறை சார் பிரச்சினைகளும் இவற்றை சீர்படுத்துவதிலும் தீர்த்து வைப்பதிலும் பல பின்னடைவுகளையும் எமக்குத் தருகின்றன என்பதும் மறுபுறம் காணப்படும் உண்மையாகும். அதாவது தகைமையான அதிபர் பாடசாலையைச் சிறப்பாக நடாத்த ஆளுமை அற்று காணப்படுவதும் தகைமை குறைந்த ஒருவர் ஆளுமை கூடிய ஒருவராகக் காணப்படுவதும் ஒருசில பாடசாலைகளின் நிலையாகக் காணப்படுகிறது. இதனால் மாணவர்களின் எதிர்காலம் பாடசாலையின் வளர்ச்சி கருத்தில் கொள்ளப்பட்டு அங்கு தகைமையைவிடவும் ஆளுமை முன்னிலைப்படுத்தப்படும் நியாயம் ஏற்றுக்கொள்ளப்பட்டு பாடசாலைகள் ஒப்படைக்கப்பட்டிருக்கின்றன. முன்பு ஒரு காலமிருந்தது முஸ்லிம் பாடசாலைகளில் தமிழ் அதிபர்களும் தமிழ் பாடசாலைகளில் முஸ்லிம் அதிபர்களும் கடமையாற்றி போற்றத்தக்க கல்விப் பணிகளை மாற்றுச் சமூகங்களுக்குள் செய்திருக்கின்றார்கள். அதேபோன்று வெளி ஊர்களில் இருந்துதான் அத்தகைய அதிபர்கள் வந்துமிருக்கின்றார்கள். கல்வித் திணைக்களங்கள் இதனை மீறி உரிய தகைமைகளைக் கருத்தில்கொண்டு முறையாக அதிபர்களை நியமித்தால் பெற்றொர் பொதுமக்களைக் கொண்டு எங்கள் இனத்தவர் வேண்டும் எங்கள் ஊரவர் வேண்டும் என்ற கோஷங்களை எழுப்பி ஆர்ப்பாட்டங்களை எடுக்கின்றார்கள். இதனால் சில பாடசாலைகளில் அதிபர் சேவையில் இல்லாத ஆசிரியர்களிடமும் சொந்த ஊரான் என்ற தகைமைக்காக சில பாடசாலைகளை ஒப்படைக்கும் நிர்ப்பந்தம் ஏற்படுகின்றது. பாடசாலைகளில் அதிபர்களை நியமிப்பதில் கவனம் கொள்ளும் மற்றுமொரு முக்கிய காரணம் அரசியல் தலையீடுகள் ஆகும். அரசியல்வாதிகள் தனது கட்சிக்காரர் அல்லது தனது அரசியலுக்காகப் பாடுபடுகின்றவர் என்ற காரணத்தினால் ஒருவருக்கான இடத்தை அவரது தகைமையோடும் அல்லது தகைமைக்கு அப்பாலும் பெற்றுக்கொடுக்கும் நிலை இன்று கல்வித் துறையில் தவிர்க்கமுடியாத ஒரு தலையீடாக வளர்ந்துள்ளது. இந்நிலை அதிபர் பதவிகளில் மட்டுமல்ல அமைச்சின் உயர்மட்டத்திலிருந்து பாடசாலையின் சாதாரண மட்ட ஊழியர் வரைக்குமான எல்லாப் பதவி நிலைகளிலும் மேலோங்குகின்றன. ஒன்று இடமாற்றம் பெற்றுக்கொடுப்பது அல்லது வழங்கப்பட்ட இடமாற்றத்தை இரத்துச் செய்வது என்று அரசியல்வாதிகள் தான் சார்ந்த நபர்களைப் பதவிக்கு அமர்த்தும் அரசியலைச் செய்கின்றார்கள். இதற்கு மௌனம் காக்கும் நிலை தவிர்க்கமுடியாதபடி கல்வி நிர்வாகத்திற்கு ஏற்படுகின்றது. இதுபோன்ற பல்வேறு நடைமுறைப் பிரச்சினைகளால் கல்வி நிர்வாகத்தினால் சில பாடசாலைகளில் நிலவும் அதிபர் பிரச்சினைகள் குறித்து முழுமையான நீதியான தீர்மானங்களை எட்ட முடியாதிருக்கின்றது. இதுபோன்ற எத்தனையோ உதாரணங்களை எமது வரலாற்றில் காண முடிந்திருக்கின்றது. ஆனபோதும் இவற்றுக்கெல்லாம் அப்பால் கல்வி அமைச்சு கல்வித் திணைக்களங்கள் ஆரோக்கியமான பாடசாலைக் கட்டமைப்புகளை உருவாக்கும் பொருட்டு இதனுடன் தொடர்புபடுகின்ற தரப்புகளிடம் கலந்துரையாடி தேவையான பாடசாலைகளில் உள்ள அதிபர் வெற்றிடங்களை முறையாகவும் நீதியாகவும் தீர்த்துவைக்க செயற்படுதல் நன்று. ஆசிரியர்களின் மிகையும் அவர்களைச் சமப்படுத்துவதும் அவசியமாகக் கருத்தில் கொள்ளப்படுவது போன்று அதிபர்களின் மிகையும் அவர்களைச் சமப்படுத்துவதும்; நன்கு ஆராயப்படுதல் அவசியமாகும். இவ்வாறே தொடர்து சென்றால் எமது மாணவர்களின் எதிர்காலம் என்ன நடக்கும்?? உங்களது பிள்ளைகளின் எதிர்காலத்தை பற்றி சற்று சிந்தியுங்கள்........ මාවනැල්ල අධිකරණයේදී ඇසිඩ් ප්රහාරයට ලක්වූ පොලිස් නිලධාරීන් කොළඹට එවයි பதுரியா மத்திய கல்லூரி மாணவத்தலைவர்களுக்கு திறன்விருத்தி செயற்றிட்டம் fawshan says: zahira college i porutha variyil padasaliku adiper illi. muluvadium kavnipadu SDC ahavay adiper thavayillai pavam SDC urupinarhal thth thamdu valihai vitu vittu, tamadu pilaihali olungaha valkka mudiyadu, padasalikaha sahindranar ipadi irundal padasali munaruvadakku oru nalum vaypillai sandra varudathi vida inda varudam results , discipline anitumay kil thangiulladu கனேதன்ன மதினா ஸ்கூலும் இப்படிதான் அபான் சேர் அதிபர் தரத்திற்கு தகுதியில்லா ஒரு அதிபராக 15 – 20 வருடம் அங்கு கடமையாற்றினார்;. வீட்டிற்கு அருகிலுள்ள ஸ்கூல் அங்கு அதிபராக இருந்தால் தனக்கும் தனது குடும்பத்திற்கும் மிகுந்த மரியாதையுடன் வாழலாம் என்ற சுயநலம். போய் வர இலகு. கோகாலை மாவட்டத்தில் 1000 பாடசாலைகள் திட்டத்தில் தெரிவு செய்ப்பட்ட 2 முஸ்லிம் பாடசாலைகளின் ஒன்று தான் கனேதன்ன மதினா. நேரடியாக சனாதிபதியின் கண்காணிப்பின் கீழ் வந்து சகல வளங்களும் சனாதிபதி செயலகத்தால் நேரடியாக வழங்கப்படும். அதற்கான அதிபர் தரமும் வேறு. அந்த கல்வி அமைச்சின் அதிபருக்குரிய தரம் அபான் சேரிடம் இருக்கவில்லை. அப்படி தெரிவு செய்தால் புதிய அதிபர் வருவார் இவரும் ஊரை விட்டு வேறு பாடசாலைக்கு போக வேண்டும் என்பதால் தனது அரசியல் மற்றும் இயக்க ஆதரவாளர்கள் மூலம் மதினாவை 1000 பாடசாலைகள் திட்டத்தில் இருந்து நீக்கி கொண்டார். இதனால் மதினா 20 வருடங்கள் பின்னால் போனது. ஊரிலுள்ள மடையர்களுக்கு இந்த சுயநல சூழ்ச்சி தெரியவில்லை. இதனை ஊருக்கு மறைக்கவேகம்ய10ட்டர் லெப் மற்றும் சில நிர்மாணங்கள் செய்தார்;. இதை விட மிக அதிகமான வசதிகளை மதினா இழந்தது. பதுரியா அளவிற்கு வளங்களை அது 2 வருடங்களில் பெற்றிருக்கும். இதை விட கொடுமை அந்த சந்தர்ப்பம் ஒரு சிங்கள பாடசாலைக்கு சென்றது. தேசிய 1000 பாடசாலை திட்டத்தில் கேகாலை மாவட்டத்தில் ருவன்வெல்லையில் உள்ள ஒரு முஸ்லிம் பாடசாலை மட்டுமே உள்ளது. இந்த சமூக துரோகம் யாருக்கும் விளங்கவில்லை. மாவனல்லையிலுள்ள எல்லோரின் கவனமும் சகிரா மீது மட்டுமே. அவர் இப்போது போய்விட்டார் ஊரில் எமது அப்பாவி சிறுவர்களின் கல்விநிலை என்ன?????????? Next story ஹெம்மாதகமையில் 170 ஓய்வு பெற்ற ஆசிரியர்கள் கௌரவிக்கப்பட்டனர் Previous story பொருமை காத்து வரும் முஸ்லீம்களுக்கு நன்றி – ஜே.வி.பி தலைவர் அனுர குமார திசாநாயக்க (video)


text: கருணாநிதி பெயரில் சித்த மருத்துவ பல்கலைக்கழகம்... கொல்லிமலையில் கட்டக் கோரும் சித்த மருத்துவர்கள்..! | Siddha doctors demand, that a siddha medical university be built - Tamil Oneindia Updated: Tuesday, July 20, 2021, 13:58 [IST] சென்னை: கருணாநிதி பெயரில் நாமக்கல் மாவட்டம் கொல்லிமலையில் புதிய சித்த மருத்துவ பல்கலைக்கழகம் அமைக்க வேண்டும் என தமிழக அரசுக்கு கோரிக்கை விடுத்துள்ளது சித்த மருத்துவர்கள் முன்னேற்ற சங்கம். உணவே மருந்து; மருந்தே உணவு என்ற சித்தர்களின் வாக்கின் அடிப்படையில் சித்த மருத்துவம் முறை இயங்கி வருகிறது. கொரோனா வைரஸ் பரவலுக்கு பிறகு சித்த மருத்துவத்தின் மகத்துவம் உலகளாவிய அளவில் கவனத்தை ஈர்த்தது. ஆங்கில மருந்துகளுக்கு கட்டுப்படாத எத்தனையோ அரிய வகை நோய்கள் கூட சித்த மருத்துவ சிகிச்சை முறையால் குணம் அடைந்தது என்பதை நம்மில் பலரும் கேட்டோ, உணர்ந்தோ இருக்கலாம். இந்நிலையில் தமிழகத்தில் சித்த மருத்துவப் பல்கலைக்கழகம் அமைக்க வேண்டும் என்ற கோரிக்கை எழுந்துள்ளது. அதுவும் மூலிகைகளின் முகவரியான கொல்லிமலையில் இந்த சித்த மருத்துவ பல்கலைக்கழகம் அமைக்க வேண்டும் என்றும் அதற்கு கருணாநிதி பெயரை சூட்ட வேண்டும் எனவும் சித்த மருத்துவர்கள் முன்னேற்றச் சங்கத்தினர் கோரிக்கை விடுத்துள்ளனர். இது தொடர்பாக கோரிக்கை மனுவை சுகாதாரத்துறை அமைச்சர் மா.சுப்பிரமணியனிடம் கொடுத்த அச்சங்கத்தினர், கொல்லிமலை என்பது சேலம், திருச்சி ஆகிய இரண்டு பெருநகரங்களுக்கும் அருகாமையில் இருப்பதால் விமானச்சேவை, ரயில்சேவை, என வந்து செல்வோருக்கு வசதியாக இருக்கும் என்றும் தனி பல்கலை.மூலம் சித்த மருத்துவத்தின் மகத்துவத்தை மேம்படுத்த முடியும் எனவும் எடுத்துரைத்துள்ளனர். இதேபோல் சித்த மருத்துவ மருந்துகளை பொதுமக்கள் பயன்பாட்டுக்கு அதிகரிக்கும் வகையில் அரசு சார்பில் மூலிகை வளர்ப்பு பணிகளையும் மேற்கொள்ள வேண்டும் என அவர்கள் கூறியுள்ளனர். உலகின் மற்ற பகுதிகளில் எது எப்படியோ ஆனால் தமிழகத்தில் கொரோனா கட்டுக்குள் வர சித்த மருத்துவ முறை மிக முக்கியப் பங்காற்றியது.இதனால் இந்த புதிய சித்த மருத்துவ பல்கலைக்கழக கோரிக்கையை நிராகரிக்காமல் பரிசீலனை செய்யத் தொடங்கியுள்ளார் சுகாதாரத்துறை அமைச்சர் மா.சுப்பிரமணியம். விரைவில் இது தொடர்பாக முதலமைச்சருடன் ஆலோசனை நடத்தி நல்ல அறிவிப்பு வெளியிடவும் வாய்ப்பு உள்ளதாக தெரிவிக்கப்படுகிறது.


text: தேசியக் கொடி என்பது நாடொன்றிற்குக் குறியீடாக அமையும் ஒரு கொடியாகும். இது அந்நாட்டுக் குடிமக்களால் பறக்கவிடப்படக்கூடியது. வழக்கமாக இதே கொடியே அந்த நாடுகளை வெளிநாடுகளில் பிரதிநிதித்துவப்படுத்தவும் பயன்படுகிறது. பாடசாலைகள், நீதிமன்றங்கள், பல்வேறு அரசுக் கட்டிடங்கள் போன்ற பொதுக் கட்டிடங்களில், தேசியக் கொடிகளை அவற்றின் மிகவுயர்ந்த இடங்களிலோ அல்லது அவற்றின் முன்றலில் அமைக்கப்படுகின்ற பிரத்தியேகமான கொடித் தம்பங்களிலோ பறக்கவிடுவது வழக்கம். முக்கியமான தனியார் கட்டிடங்களிற்கூட இவ்வழக்கம் பின்பற்றப்படுவதுண்டு. கப்பல்களும் தேசியக் கொடிகளை அவற்றின் அதியுயர் புள்ளிகளிலிருந்து பறக்க விடுகின்றன. சிறிய கலங்களும், படகுகளும் கூட, விசேடமாக, அதிகாரப்பூர்வ சேவையில் ஈடுபட்டிருக்கும் போது இக் கொடியைப் பறக்கவிடுகின்றன. இராஜதந்திர வாகனங்களும் சிறிய அளவிலான தேசியக் கொடியொன்றை அவற்றின் முன்பகுதியில் இணைக்கப்படுகின்ற தண்டொன்றில் பறக்கவிடப்படுவது வழக்கம். இராஜதந்திரப் பாதுகாப்பையும், அவற்றுக்குரிய சிறப்பு சட்ட நிலையையும் காட்டுவதற்காக இவ்வாறு செய்யப்படுகின்றது. குறிப்பிட்ட நாடுகள் இயக்கும் விமான சேவைகளைச் சேர்ந்த விமானங்களிலும் தேசியக் கொடியின் படம் அவற்றின் முன் பகுதியில் பொறிக்கப்படுவதுண்டு. (விண்வெளி ஓடம் இதற்குச் சிறந்ததொரு உதாரணமாகும்.) ஆயுதப்படைப் பிரிவுகள் வழமையாகத் தேசியக் கொடிகளைப் பயன்படுத்துவதில்லை. பதிலாக, பிரிவுகளின் கொடிகளையோ அல்லது அவ்வாயுதப் படைச் சேவைக்குத் தனித்துவமான வேறு சிறப்பான கொடிகளையோ பயன்படுத்துவார்கள். எனினும், இக் கொடிகள் வழக்கமாகச் சம்பந்தப்பட்ட தேசியக் கொடிகளை அடியொற்றியே வடிவமைக்கப்படுகின்றன. படைத் தளங்களில்பொதுவாகத் தேசியக் கொடிகளே பறக்கவிடப்படுகின்றன. தேசியக் கொடிகளின் முறையான காட்சிப்படுத்தலில் பல வைபவரீதியான அம்சங்கள் உள்ளன. எடுத்துக்காட்டாக, ஐக்கிய அமெரிக்காவின் கொடியைப் போல, சில தேசியக் கொடிகள், உதவிக்கான அழைப்பு மற்றும் அடையாளம் காணப்படக்கூடிய அபாயச் சைகைகளாகவன்றி, தலைகீழாக ஒருபோதும் பறக்கவிடக்கூடாது. தேசியக் கொடிகளைக் காட்சிப்படுத்துவது தொடர்பாகப் பல விதிகள் உள்ளன. பின்வருவது தென்னாபிரிக்காவிலிருந்து பெறப்பட்டதாயினும், இது பல நாடுகளும் பின்பற்றும் மாதிரியை ஒத்ததேயாகும். தேசியக் கொடிகளை வேறு கொடிகளுடன் ஏற்றும்போது, முதலில் ஏற்றப்பட்டு, இறுதியாக இறக்கப்பட வேண்டும்; மற்ற நாடுகளின் தேசியக் கொடிகளுடன் ஏற்றப்படும்போது, எல்லாக் கொடிகளும் சம அளவினதாக ஒரே உயரத்தில் பறக்கவிடப்பட வேண்டும், அத்துடன் தென்னாபிரிக்காவின் தேசியக்கொடி, கட்டிடத்தின் அல்லது மேடையின் வலது பக்கத்தில் பறக்கவிடப்பட வேண்டும். (அதாவது, பார்வையாளர்களுக்கு இடதுபக்கத்தில் இருக்கவேண்டும்); தேசியக் கொடிகளல்லாத வேறு கொடிகளுடன், தனிக்கம்பங்களில் ஏற்றப்படும்போது, நடுவில் அல்லது பார்வையாளருக்கு இடது பக்கத்தில் அல்லது மற்றவற்றிலும் உயரமாக ஏற்றப்பட வேண்டும்; வேறு கொடிகளுடன் ஒரே கம்பத்தில் ஏற்றப்படும்போது, இது மேலே இருக்கவேண்டும்; வேறு கொடிகளுடன் குறுக்குக் கம்பங்களில் ஏற்றப்படும்போது, தேசியக்கொடி பார்வையாளருக்கு இடப்பக்கத்திலும் இருப்பதுடன், அத கம்பம் மற்றதற்கு முன்னும் இருக்கவேண்டும்; மற்றும் மற்றக் கொடிகள் அல்லது கொடிகளுடன் ஊர்வலத்தில் கொண்டுசெல்லும்போது, தேசியக்கொடி வலப்பக்கத்தில் செல்லவேண்டும். ஒரு கொடி வரிசை இருந்தால், மேலேயுள்ள (c) பயன்படுத்தப்பட வேண்டும். தேசியக் கொடிகளின் பட்டியலுக்கு தேசியக் கொடிகளின் பட்டியலைப் பார்க்கவும். பின்வருவனவற்றையும் பார்க்கவும் தேசியக் கொடிகளின் பட்டியல் தேசிய கீதங்கள் வெளி இணைப்புக்கள் Flags of the World வலைத்தளம் தேசிய மற்றும் வேறுவகைக் கொடிகளின் படங்களைக் கொண்டுள்ளது.


கடலூர் மாவட்டத்தில் தானே புயல் நிவாரண பணிகளை துரிதப்படுத்த கோரி தி.வேல்முருகன் உண்ணாவிரதம் | கடலூர் மாவட்ட செய்திகள் கடலூர் மாவட்டத்தில் தானே புயல் நிவாரண பணிகளை துரிதப்படுத்த கோரி தி.வேல்முருகன் உண்ணாவிரதம் நேரம் வியாழன், ஜனவரி 05, 2012 கடந்த 30-ந் தேதி வீசிய தானே புயலால் கடலூர், விழுப்புரம் மாவட்டங்களில் பெரும் பாதிப்பு ஏற்பட்டது. இந்த மாவட்டங்களில் மத்திய, மாநில அரசுகள் நிவாரண பணிகளை விரைவுபடுத்த கோரியும், என்.எல்.சி. ஒப்பந்த தொழிலாளர்களின் பிரச்சினைகளுக்கு தீர்வு காணவும் வலியுறுத்தி உண்ணாவிரதம் நடை பெறும் என முன்னாள் எம்.எல்.ஏ. வேல்முருகன் அறிவித்திருந்தார். அதன்படி நேற்று நெய்வேலி புதுநகர் தெர்மல் பஸ் நிலையம் அருகே வேல்முருகன் மற்றும் அவரது ஆதரவாளர்கள் சுமார் 3 ஆயிரம் பேர் உண்ணாவிரதமிருந்தனர். இதில் என்.எல்.சி. ஒப்பந்த தொழிலாளர்கள் சார்பில் அன்பழகன், தேவராஜன் உள்பட ஏராளமான ஒப்பந்த தொழிலாளர்கள் கலந்து கொண்டனர். கோரிக்கைகள் நிறைவேறும்வரை உண்ணா விரதத்தை தொடர்வது என வேல்முருகன் மற்றும் அவரது ஆதரவாளர்கள் முடிவு செய்தனர். அதைத் தொடர்ந்து இன்று 2-வது நாளாக உண்ணாவிரதம் நீடித்தது. இதில் 50-க்கும் மேற்பட்ட பெண்களும் கலந்து கொண்டனர். லேபிள்கள்: எம்.எல்.ஏ.வேல்முருகன், கடலூர் மாவட்டம், தானே புயல், Cyclone Thane


text: அணிந்துரை : கோப்பிக்கால வரலாறு - 1824- 1893 (கண்டிச் சீமையிலே) - நமது மலையகம் முகப்பு » கட்டுரை » அணிந்துரை : கோப்பிக்கால வரலாறு - 1824- 1893 (கண்டிச் சீமையிலே) அணிந்துரை : கோப்பிக்கால வரலாறு - 1824- 1893 (கண்டிச் சீமையிலே) ஒரு சமூகம் முன்னோக்கிச் செல்லும்போது சற்று பின்னோக்கியும் பார்க்க வேண்டும். தான் இதுவரை காலமும் நடந்து வந்த பாதை; கடந்து வந்த பாதை; அதில் எதிர்நோக்கிய இன்னல்கள்; அவலங்கள் பற்றிய புரிந்துணர்வு என்பன முன்னோக்கிய நடைக்கு உதவும் என்பதால் தான் சமூக வரலாறுகள் முக்கியத்துவம் பெறுகின்றன. வரலாறு என்பதற்கு சுருக்கமான வரைவிலக்கணம் கடந்த காலம் பற்றிய அறிவுத்தொகுதி என்பதாகும். இந்தியாவின் பாதகமான சமூக, பொருளாதார நிலைமைகளால் அங்கிருந்து தள்ளப்பட்ட (கதண்ட ஊச்ஞிவணிணூ) அதேவேளையில், இலங்கையில் திறக்கப்பட்ட பெருந்தோட்டப் பொருளாதாரம் வழங்கிய வாய்ப்புகளாலும் ஈர்க்கப்பட்ட (கதடூடூ ஊச்ஞிவணிணூ) தமிழகத்து பின் தங்கிய தொழிலாளர்கள் வாழ்வாதாரம் தேடி 19ஆம் நூற்றாண்டின் முற்பகுதியில் இலங்கையின் மலையகப் பிரதேசங்களுக்கு வந்து சேர்ந்தனர். ஆரம்ப கால கோப்பித் தோட்ட வாழ்க்கையில் அவர்கள் பட்டபாடுகள், எதிர்நோக்கிய அவலங்கள், இன்னல்கள், அவமானங்கள், பிரச்சினைகள் என்பன பற்றிய ஆதாரங்களின் உதவியோடு எளிமையான தமிழ் நடையில் தனது மக்கள் பற்றிய அனுதாப உணர்வுடன் கவிஞரும் சட்டத்தரணியுமான இரா.சடகோபன் ஓர் அருமையான, பாராட்டத்தகுந்த நூலை எழுதி வழங்கியுள்ளார். இலங்கை வாழ் இந்திய, வம்சாவழியினர் பற்றி ஏற்கெனவே வெளிவந்த சில நூல்கள் (எனது இலங்கை இந்தியர் வரலாறு (1989) உட்பட இவ்விடயம் பற்றி இந்த அளவுக்கு ஆழமாக நோக்கவில்லை. ஆயினும் பேராசிரியர்களான பஸ்தியாம்பிள்ளை, கிங்ஸ்லி டி சில்வா ஆகியோரும் திரு. பாலசிங்கமும் தமது ஆங்கில மொழியிலான ஆய்வேடுகளில் இவ்விடயத்துக்கு ஒரு அத்தியாயத்தை ஒதுக்கியிருந்தனர். அவர்களுடைய அம்மூன்று அத்தியாயங்கள்கூட சடகோபன் எடுத்துக் காட்டும் கோப்பிகால அவலங்களை இந்த அளவுக்கு எடுத்துக்காட்டவில்லை. ஏனெனில் பஸ்தியாம்பிள்ளை பிரதானமாக பார்ன்ஸ் தேசாதிபதி பற்றியும் பாலசிங்கம் பிரௌண்றிக் தேசாதிபதி பற்றியும் கிங்ஸ்லி.சில்வா மிஷனரி அமைப்புகள் பற்றியுமே தமது ஆய்வேடுகளை தயாரித்திருந்தனர். எவ்வாறாயினும் அவர்களுடைய மூன்று அத்தியாயங்களும் ஆங்கில நாட்டில் கிடைக்கப் பெற்ற ஆவணங்களின் துணையுடன் பெருந்தோட்ட மக்களின் அவலங்களைத் தெளிவுபடுத்தின. சடகோபனின் இந்நூல் இம்மக்களின் அவலங்களை நுணுக்கமாக நோக்கும் ஒரு ஆய்வு (ஆடிஞிணூணிண்வதஞீதூ) எனலாம். இத்தகைய ஒரு நூல் தமிழில் வெளிவருவது இதுவே முதன் முறை என்பது இதன் சிறப்பம்சம். இவ்வகையில் இந்நூலை எழுதிய இரா.சடகோபன் இந்நூலை தொடர்ச்சியாக அத்தியாயங்களாக வெளியிட்ட சூரியகாந்தி பத்திரிகை இந்நூலை தற்போது வெளியிட்டுள்ள வீரகேசரி நிறுவனத்தார் அனைவரும் மலையக சமூகத்தின் நன்றிக்கும் பாராட்டுக்கும் உரியவர்கள். இந்நூலை எழுதவும் வெளியிடவும் காரணமாக இருந்த வீரகேசரி முகாமைத்துவப் பணிப்பாளர் திரு. குமார் நடேசன் இத்தகைய பணிகளை தயக்கமின்றி அடக்கமாக விளம்பரமின்றி செய்து வருபவர். மீண்டும் நூலுக்கு வந்தால் இந்நூல் வரலாற்று வரைவியலின் ஒரு புதிய பரிமாணத்தை பிரதிபலிக்கின்றது என்று கூறலாம். வரலாறு என்பது காலங் காலமாக சமூகத்தில் மேல் நிலைப்பட்டோரின் வரலாறாகவே இருந்து வந்துள்ளது. பிரதானமாக ஆட்சியாளரின் வரலாறே பொது வரலாறாக கூறப்பட்டு வந்துள்ளது. உதாரணமாக இலங்கையில் பண்டைய மன்னர்களின் வரலாறு போர்த்துக்கேயர், ஒல்லாந்தர், ஆங்கிலேயர் கால வரலாறு என்றே ஆராயப்பட்டது. தமிழகத்திலும் மூவேந்தர் வரலாறு, சோழர் மற்றும் விஜயநகர மன்னன் வரலாறு என்றே பிரித்தாராயப்பட்டது. கல்கியின் வரலாற்று நாவல்கள்கூட சோழ அரசர் காலத்து நிகழ்வுகள், அரசுகளுக்கிடையே நிகழ்ந்த போர்கள், அதற்கான ஆயத்தம் வெற்றி கொள்வதற்கான இராஜதந்திரம், சூழ்ச்சி, ஒற்றர் நடவடிக்கை என்பவை பற்றிய மர்ம நாவல்களாகவே அமைந்தன. இந்நாவல்கள் குறிப்பிடும் வரலாற்றுக் காலத்தில் (உதாரணமாக பல்லவர், சோழ மன்னர் ஆட்சிக் காலங்கள்) இருந்த சமுதாய நிலை மக்களின் வாழ்வாதாரங்கள் என சாதாரண மக்களின் சமூக வரலாறு பற்றி எதனையும் அறிந்து கொள்ள முடியாதுள்ளது. உலகம் என்பது உயர்ந்தோர் மேற்றே என்பது போன்று வரலாறுகளும் ஆட்சியாளர்களை மையமாகக் கொண்டே வரையப்பட்டுள்ளன. இவ்வகையில் மலையக தொழிலாளர்களின் வாழ்க்கை முறை, அவர்களின் வாழ்வியல் துன்பங்கள், வரலாறாக முறையாக எழுதப்படவில்லை. ஆங்கில ஆட்சிக்காலத்தில் இலங்கை என்ற பொதுத் தலைப்பில் மலையகத்துக்கு வந்து குடியேறிய மக்கள் பட்டதுன்பங்கள் அவர்கள் சுரண்டப்பட்ட வரலாறு என்பன முக்கியத்துவம் பெறவில்லை. இது உலகளாவிய ரீதியில் சகல நாடுகளின் வரலாறுகளுக்கும் பொருந்தும். இவ்வாறான மேல்நிலைப்பட்டோரின் (உடூடிவழூ) வரலாற்றை எழுதும் வரலாற்று வரைவியல் 20 ஆம் நூற்றாண்டின் இறுதிவரை நீடித்தது. தற்போது சடகோபன் அவர்கள் தமது இம்முழு நூலையும் ஒடுக்கப்பட்ட மக்களின் வரலாறாக (ண்தஞச்டூவழூணூண ண்வதஞீடிழூண் ஃ டடிண்வணிணூதூ ) படைத்திருப்பது ஒரு புதிய முயற்சியேயாகும். இவ்விடத்து தை. தனராஜின் "ஒடுக்கப்பட்ட மக்களின் கல்வி' என்ற நூல் மலையக மக்களின் வரலாற்று ரீதியாக பின்தங்கிய கல்வி நிலை பற்றிய நூல் என்பதும் சு.சந்திரபோஸின் "தாழ்த்தப்பட்ட மக்களின் கல்வி' ( இது யாழ்ப்பாணத்தில் வாழ்ந்து வரும் தாழ்த்தப்பட்டோரைக் குறிப்பது) என்ற நூலும் இவ்வாறான வரலாற்று வகைக்குள் அடங்குவன என்பதைச் சொல்லித்தான் ஆக வேண்டும். ண்தஞச்டூவழூணூண என்ற சொல் அடிப்படையில் பிரித்தானிய இராணுவத்தில் பணிபுரியும் கீழ்மட்ட ஊழியர்களைக் குறிக்கும். பிற்காலத்தில் இச்சொல் பின்தங்கிய, ஒடுக்கப்பட்ட, சுரண்டப்பட்ட மக்கள் குழுவினரைக் குறிப்பதற்காக பயன்படத் தொடங்கியது. ஏற்கெனவே கூறியதுபோல் எழுதப்பட்ட வரலாறுகள் மேல்நிலைப்பட்டோரின் (உடூடிவழூ) பணிகளுக்கும் பங்களிப்புகளுக்குமே முக்கியத்துவமளித்தன. காலங்காலமாக வரலாற்று வரைவியலானது இத்தகைய பாணியிலான வரலாற்று எழுத்துப் பணியையே ஊக்குவித்தது. இந்நிலையில் ஒடுக்கப்பட்ட மக்களின் வரலாறை எழுதும் ஒரு புதிய வரலாற்று வரைவியல் மரபு தோற்றுவிக்கப்பட்டது. சடகோபன் அவர்கள் இம்மரபை பற்றிக்கொண்டு அவ்வழியில் இந்நூலைப் படைத்துள்ளார். 19 ஆம் நூற்றாண்டில் இத்தாலிய மார்சியவாதியான அன்டோனியோ கிராம்சி (அணவணிணடிணி எணூச்ட்ண்ஞிடி1891ஃ1937 ) என்பார் ஒடுக்கப்பட்ட மக்களின் வரலாறு, அடையாளம் என்பன பற்றிய சிந்தனைகளை வெளியிட்டார். இவை பின்னர் ஆங்கில அறிஞர்களால் கருத்திற் கொள்ளப்பட்டன. 1970களில் சமூக வரலாற்றை கீழிருந்து நோக்கும் ஒரு புதிய பார்வை ஆரம்பமாயிற்று. இதில் கிராம்சியின் செல்வாக்கு மிகுந்து காணப்பட்டது. வரலாற்றை உருவாக்குவது உயர் குழாத்தினர் மட்டுமின்றி இதில் சாதாரண மக்களுக்கும் ஒரு முக்கிய பங்களிப்பு உண்டு என வெளிக்காட்டப்பட்டது. மக்களுடைய வாழ்க்கை நிலையையும் பங்களிப்பையும் கருத்திற் கொள்ளாது வரலாறு முழுமையானதாகாது என்று கூறிய இவ்வாய்வாளர்கள் ஒடுக்கப்பட்ட மக்கள் என்பதற்கு பதிலாக பொது மக்கள் கீழ் மட்ட மக்கள், சலுகை குறைந்த மக்கள், பலவீனமான சமூகப் பிரிவினர் போன்ற சொற்களைக் கையாண்டனர். கிராம்சியின் நோக்கில் ஒடுக்கப்பட்டவர்கள் என்பது கவனிக்கப்படாதவர்கள் அல்லது அலட்சியப்படுத்தப்பட்டவர்கள் என்ற பொருளில் வரும். கடந்த ஆயிரக்கணக்கான ஆண்டுகளாக எழுதப்பட்ட வரலாற்றில் மேலோரின் பங்களிப்புக்குத் தான் முக்கிய இடம் வழங்கப்பட்டது. ஒடுக்கப்பட்ட மக்களின் வரலாறு என்பது வரலாற்றை புதிய நோக்கில் மீண்டும் வரைவதற்கான ஒரு புதிய முயற்சியாகும். இதுவே ஒடுக்கப்பட்ட மக்கள் பற்றிய ஆய்வுகளுக்கான அத்திவாரமாகவும் அமைந்தது. இம் மக்களின் வரலாறு சித்தாந்த ரீதியான ஆய்வாக மட்டுமின்றி ஏழை விவசாயிகள், மந்தை மேய்ப்போர்,தொழிலாளர்கள், ஒடுக்கப்பட்ட சாதிகளைச் சேர்ந்த பெண்கள் ஆகியோரின் வாழ்வாதாரம் பற்றியதாகவும் அமைந்தது. அவர்களும் மனிதப் பிறவிகள், சிந்திப்பவர்கள், தீர்மானங்களை மேற்கொள்பவர்கள் மற்றும் சமூகத்தில் இவ்வாறு வாழ்வது, அதில் தமது பங்களிப்பு என்ன என்பதை பற்றிச் சிந்திப்பவர்கள். இவ்வாறான விடயங்கள் வரலாற்று எழுத்துகளில் கருத்திற் கொள்ளப்படாதவை. உயர் குலத்தவர் போன்று இவ் ஒடுக்கப்பட்ட மக்கள் தமது சிந்தனைகளையும் அவலங்களையும் பங்களிப்புகளையும் பற்றி எழுதி ஆவணப்படுத்தி வைக்கவில்லை. கற்றவர்களாக இருந்த உயர் மட்ட சமூகத்தினர் தம்மைபற்றி ஆவணங்களை தயாரிக்க முடிந்தது. இத்தகைய பின் புலத்திலேயே ஒடுக்கப்பட்ட மக்களின் வரலாற்று வரைவியல் எழுகின்றது. கிராம்சி அக்காலத்தில் முசோலினிக்கு எதிரான கருத்துகளை வெளியிட்டார். அவனுடைய சர்வாதிகார ஆட்சிக்கு எதிராக மக்கள் தம்மை ஒருங்கிணைத்து முசோலினியின் அரசாங்கத்தை மாற்றிட வேண்டும் என்றார். அவருடைய சிறை வாழ்க்கை பற்றி விரிவாக எழுதினார். அவருடைய எழுத்துகள் ஒடுக்கப்பட்ட மக்களின் வரலாற்றிற்கு முன்னோடியாக அமைந்தன. ஒடுக்கப்பட்ட மக்களின் வரலாறு, அவர் தம் சமூக நிலை, வாழ்வாதாரம் அவர்கள் சந்தித்த அவலங்கள் என்பன பற்றி எழுதுவது சிரமமான ஒரு பணியாகும். ஒடுக்கப்பட்ட மக்களின் ஆய்வுகளின் எழுச்சிக்கான ஆதாரங்கள் பெரிய அளவில் கிடைப்பதற்கு இல்லை. அவர்கள் தமது அவலங்களையும் இன்னல்களையும் கோவையாக எழுத்திலோ, வாய்மொழியாகவோ வெளியிட ஆற்றல் அற்றவர்கள் என்பது ஒரு வெளிப்படையான விடயம். இந்தியாவில் 1980 களில் அமைக்கப்பட்ட தெற்காசிய கலாசார ஆய்வு நிலையம் இந்தியாவில் இப்புதிய வரலாற்று வøரவியலை அடிப்படையாகக் கொண்டது. ஒடுக்கப்பட்ட மக்களின் வரலாற்றைப் பற்றி அறியாது முழுமையான வரலாற்றை உருவாக்கிக் கொள்ள முடியாது என்ற அடிப்படையில் உருவான இந்நிலையத்துக்கான வழிக்காட்டியாக அமைந்தவர் ரஞ்சித் குஹா என்ற அறிஞராவார். இவர் 1982ஆம் ஆண்டு பதிப்பித்த ண்தஞச்டூவழூணூண ண்வதஞீடிழூண் என்ற நூல் இவ்வரலாற்றுச் சிந்தனையை உள்ளடக்கிய முதலாவது நூலாகும். விவசாயியானவன் தனது வரலாற்றை தானே உருவாக்குபவன் என்று கூறிய குஹா பிரித்தானியர் கால இந்தியாவின் விவசாயக் கிளர்ச்சிகள் பற்றி ஆராய்ந்தார். இதன் பின்னரே இந்திய சுதந்திரப் போராட்டங்களில் மக்கள் இயக்கங்களின் பங்களிப்பு என்னும் விடயம் ஆராயப்பட்டது. எல்லா போராட்டங்களிலும் கீழ்மட்ட மக்களின் பங்களிப்பு பிரதானமாக இருந்தாலும் அவை பற்றி முறையாக ஆராயப்படாது தலைமைத்துவம் பற்றி மட்டுமே வரலாறுகள் பேசுவதாக இவ்வாய்வாளர்கள் முறைப்பாடு செய்தனர். சடகோபன் அவர்கள் சமர்ப்பித்துள்ள இவ்வாய்வுடன் மலையக மக்களின் போராட்ட வரலாறு பற்றியும் தனது கவனத்தை திசை திருப்ப வேண்டும். அதனைச் செய்வதற்கான ஆற்றல் அவரிடம் உண்டு என்பது எனது நம்பிக்கை. நூலாசிரியர் இந்நூலில் தமது இரு பிரதான ஆளுமைகளை பிரதிபலிக்கின்றார். ஒரு புறம் ஒரு ஆய்வாளருக்குரிய தகவல் தேட்டத்திறன், பகுப்பாய்வுப் பாங்கு, தர்க்க ரீதியான சிந்தனை என்பவற்றுடன் கூடிய எழுத்தாற்றல், ஒரு சட்டத்தரணிக்குரிய வாதத்திறன், மறுபுறம் கவிஞர், இலக்கியவாதி, பத்திரிகையாளர் என்போருக்குரிய கலையம்சத்துடனும் சமூக நேயத்துடனும் கண்டறிந்தவற்றை தௌ;ளிய அழகியல் உணர்வுடன் வாசகர் படிக்கும் படியான தமிழ் நடை ஆகிய இவை அனைத்தையும் தன்னகத்தே கொண்ட அத்தியாயங்களாக கோப்பி கால மக்களின் அவலங்களும் இன்னல்களும் அவரது கைவண்ணத்தில் வரலாற்று வடிவம் பெறுகின்றன. முறையான ஆய்வாளர்களின் எழுத்து நடைக்கும் ஆய்வேட்டுப் பணிக்கும் சில வரையறைகள் உண்டு. இங்கு உணர்வுகளுக்கு இடமிருக்காது. நிகழ்வுகளுக்கு வியாக்கியானமளித்தல் மற்றும் அவ்வியாக்கியானங்களில் சொந்த முற்கோடல்கள், உணர்வுகள் படியாத மொழி நடையைப் (ஞீடிண்ணீச்ண்ண்டிணிணச்வழூ டூச்ணஞ்தச்ஞ்ழூ) பயன்படுத்துதல் என்பன இவற்றில் முக்கியமானவை. இவ்வியாக்கியானங்கள் முற்றிலும் விஞ்ஞானப் பாங்குடன் அமைதல் பெரிதும் வேண்டப்படுகின்றது. கலையம்சத்துடன் கூடிய இலக்கியப்பாங்கான மொழி நடை ஆய்வேடுகளில் தேவைப்படுவதில்லை. அது வலியுறுத்தப்படுவதுமில்லை. இதனால் ஆய்வேட்டுக் கட்டுரைகள் கட்டுரை இலக்கியம் என்ற வகைப்பாட்டுக்குள் உள்ளடங்கா. ஆய்வேடுகள் இலக்கிய ஏடுகள் என்று எடுத்துக்கொண்டால் இலக்கியப் படைப்பாளிகளின் பெயர் மற்றவர்களை விட சமூகத்தின் கவனத்தைக் கவர விசேட காரணம் உண்டு. இலக்கிய ஏடுகளின் உள்ளடக்கம் சமூகத்துடன் நெருங்கி இருப்பதாலும் அவற்றின் கலைத்தன்மையுடன் சமூகம் ஒன்றிப் போவதாலும் அவை சமூகத்தில் ஆழமாக நிலைபெற்று விடுகின்றன. தொடர்ந்து நினைவு கூரப்படுகின்றன. இவ்வகையில் சடகோபனின் இவ்வெழுத்துகளில் ஆய்வுப் பண்பும் சமூகப்பண்பும் கலைப்பண்பும் ஒருங்கே காணப்படுவது இந்நூலின் தனிச்சிறப்பாகும். மலையகத் தமிழ் வாசகர்கள் மட்டுமின்றி உலகளாவிய தமிழர்கள் இவ்வரலாற்று நூலுக்கு தமது முழுமையான ஆதரவையும் வரவேற்பையும் வழங்கி சடகோபனின் எழுத்துப் பணிக்கு மேலும் ஊக்கம் வழங்குவார்கள் என்று நம்புகின்றேன். we support civirights-like இந்திய வம்சாவழி தமிழர்களின் உரிமைகளுக்காக அனைத்து தமிழர்களும் இணைந்து குரல் கொடுப்போம்.இந்திய இலங்கை பிரஜாஉரிமை சட்டம் என்ற சட்டத்தை கொண்டு வந்து இந்திய தமிழர்களின் விகிதாரசாத்தை திட்டமிட்டு அழித்தை கண்டு பாராமுகமாக செயல்பட்ட இந்திய அரசுக்கு என்றும் எமது எதிர்ப்பை காட்டுவோம்.


text: கத்தோலிக்கத் திருச்சபை அல்லது உரோமன் கத்தோலிக்கத் திருச்சபை (Roman Catholic Church) மிகப்பெரிய கிறிஸ்தவ மதப்பிரிவாகும். டிசம்பர் 31, 2008 ஆம் ஆண்டு கணக்கின் படி 1,166,000,000 (ஒரு பில்லியன், 166 மில்லியன்) இறைமக்களை கொண்டதாக இப்பிரிவு இருக்கிறது. இவ்வடிப்படையில் கத்தோலிக்கமே உலகில் மிகப்பெரிய சமயப்பிரிவாகும். ஏனைய கிறிஸ்தவ மத பிரிவுகளைப்போலவே கத்தோலிக்கரும் இயேசுவை தங்களது கடவுளாகவும், தமத்திரித்துவத்தின் இரண்டாம் ஆளாகவும் ஏற்றுக்கொள்கின்றார்கள். திருத்தந்தை கத்தோலிக்கரின் உலகத்தலைவராவார். கத்தோலிக்கத் திருச்சபையின் சுயவரைவிலக்கணத்தின் படி கத்தோலிக்க திருச்சபை எனப்படுவது, இயேசுவின் தலைமைச்சீடரான பேதுருவின் வழிவருபவரின் தலைமையின் கீழ் ஏனைய ஆயர்களாலும் குருக்களாலும் வழிநடத்தப்படும் சமயமாகும். இங்கு இராயப்பரின் வழிவருபவராக திருத்தந்தை ஏற்றுக் கொள்ளப்படுகிறார். தற்போது பிரான்சிஸ் திருத்தந்தையாக கத்தோலிக்க திருச்சபையை வழிநடத்துகிறார். இவர் 266 ஆவது திருத்தந்தையாவார். இத்திருச்சபை ஒரே, புனித, கத்தோலிக்க, திருத்தூதர் வழிவருகின்ற (அப்போஸ்தலிக்க) சபையாக உள்ளது என்பது (திருச்சபையின் நான்கு அடையாளங்கள்) கத்தோலிக்க திருச்சபையின் நிலைப்பாடு ஆகும். பெயர் விளக்கம் கத்தோலிக்க (καθολικός, katholikos) என்ற பதம் கிரேக்க மொழியிலிருந்து எடுத்துப் பயன்படுத்தப்படுகிறது. இச்சொல்லின் மூலப்பொருள் உலகளாவிய அல்லது அனைவருக்கும் பொதுவான என்பதாகும். இதன்படி கத்தோலிக்க திருச்சபை என்பது, இயேசு கிறிஸ்துவால் உலகம் முழுவதற்கும் நிறுவப்பட்ட திருச்சபை என்ற கருத்தைத் தருகிறது. இப்பெயர் திருச்சபையால் கி.பி. இரண்டாம் நூற்றாண்டிலிருந்து பயன்படுத்தப்படுகிறது. திருத்தூதர் யோவானின் சீடரான அந்தியோக்கு இஞ்ஞாசியார் என்பவரே, கிறிஸ்தவ சமூகத்தை முதன்முதலில் கத்தோலிக்க திருச்சபை என்று அழைத்தார். புனித பேதுருவின் வழிவருகின்ற திருத்தந்தைக்கு உலகளாவிய திருச்சபை மீது ஆட்சி அதிகாரம் உண்டு என்று ஏற்கும் கிறிஸ்தவ இறைமக்கள் சமூகமே, "கத்தோலிக்க திருச்சபை" என்று வரலாற்றில் அறியப்படுகிறது. ஆயினும், மரபுவழி கிறித்தவ சபைகளில் சிலவும், புரடஸ்தாந்து சபைகளில் சிலவும் "கத்தோலிக்க" என்னும் அடைமொழியால் தம்மை அடையாளப்படுத்துகின்றன. "கத்தோலிக்க" என்னும் அடைமொழிக்கு எல்லாக் கிறித்தவ சபைகளும் ஒரே பொருள் கொடுப்பதில்லை. பல கிறித்தவ சபைகள் அந்த அடைமொழியைப் பயன்படுத்தி தம்மை பழமையான அல்லது உலகளாவிய திருச்சபையாக அடையாளம் காட்ட விரும்புகின்றன. தோற்றமும் வரலாறும் கத்தோலிக்க திருச்சபை இயேசு மற்றும் அவரது பன்னிரண்டு சீடர் வழிவருவதாகும். இதில் முதன்மைச் சீடர் இராயப்பர் முக்கிய இடம் பெறுகிறார். இயேசுவால் தனக்கு பின்னர் தனது விசிவாசிகளை வழிநடத்தும்படி இராயப்பர் பணிக்கப்பட்டார். இயேசுவின் பின்னர்,புனித விவிலியத்தில் கூறப்பட்டுள்ளதன் படி, வேறுபட்ட போதனைகளுககு தமது விசுவாசத்தை விட்டுக்கொடுக்காது இராயப்பரதும் அவர் வழிவந்த பாப்பரசர்களதும் போதனைபடி வாழ்ந்த உண்மையான இயேசுவின் விசுவாசிகளே காத்தோலிக்க திருச்சபையின் மூல விசுவாசிகளாவார்கள். 'கத்தோலிக்க திருச்சபை' என்ற பெயர் ஆன்டியொக்கின் ஆயர் இக்னேசிய அவர்களால் எழுதப்பட்ட மடலொன்றில் முதன்முறையாக பாவிக்கப்பட்டதாக அறிஞர்கள் கருதுகிறர்கள். ஆரம்பத்தில் திருச்சபை பல நெருக்கடிகளுக்கு உள்ளானது. கி.பி. 4ம் நூற்றாண்டில் கிறிஸ்தவம் உரோமையில் சட்டபூர்வமாக்கப்பட்டது. கி.பி. 313 ஆம் ஆண்டு ரோமப் பேரரசன் கான்ஸ்டாண்டைன் வெளியிட்ட மிலான் ஏற்புகள் மூலம் உரோமை அரசு சமயங்கள் தொடர்பில் நடுவுநிலைமை கொண்டிருக்கும் என தெரிவிக்கப்பட்டது. அத்தோடு உரோமையில் கிறிஸ்தவர் அனுபவித்த அடக்குமுறைகள் முடிவுக்கு வந்தன. மேலும் கொண்ஸ்டன்டைன் நைசியா மன்றத்தைக் கூட்டி(Council of Nicea) அப்போது திருசசபயில் தோன்றியிருந்த ஆரியவாதத்தை முடிவுக்கு கொண்டு வந்தார். இக்கூட்டத்தில் பின்னர் வெளியிடப்பட்ட 'நைசின் விசுவாச அறிக்கை' (Nicene Creed) இன்றும் கத்தோலிக்க, கீழ் மரபு வழாத திருச்சபைகளால் ஏற்றுகொள்ளப்பட்டு பயன்படுத்தப்படுகிறது. கான்ஸ்டாண்டைன்குப் பின்னர், தியோடியஸ் எனும் மற்றொரு பேரரசர் கிறித்தவராக ஞானஸ்னானம் செய்யப்பட்டு, கி.பி. 380 ஆம் ஆண்டு தொடக்கம் கிறிஸ்தவம் உரோமையின் அரச சமயமாக உயர்ந்தது. 11 ஆம் நூற்றாண்டில் திருச்சபை பெரும் கருத்து முரண்பாட்டை (Great Schism) எதிர்நோக்கியது. பொதுவாக 1054 ஆம் ஆண்டு இது தோன்றியதாக கூறப்பட்டாலும், இது பல தாசப்த்தங்களாக காணப்பட்ட கருத்து வேறுபாடுகளின் விளைவாகும். இதன் போது கத்தோலிக்க திருச்சபைக்கும் கீழ் மரபு வழாத திருச்சபைக்குமிடயே சபை முகாமை,சமயபோதனைகள் (liturgical), சமய கோட்பாடுகள் (doctrine) தொடர்பில் கருத்து வேறுபாடுகள் தோன்றியது. முக்கியமாக பாப்பரசரின் தலைமை மற்றும் இயேசு மற்றும் பரிசுத்த ஆவி தொடர்பான சமய போதனை வேறுபாடு முக்கிய இடம் வகித்தது. இறுதியில் இவ்விரு திருச்சபைக்களும் பிரிந்தன. இரண்டாம் இலியோன்ஸ் மன்றம், 1274 மற்றும் பசெல் மன்றம், 1439 இவ்விரு திருச்சபைகளையும் இணைக்க முயன்றது எனினும் இன்று வரை இத்திருச்சபைககள் பிரிந்தே செயற்படுகின்றன. இவ்விரு திருச்சபைகளும் நைசின் விசுவாச அறிக்கையில் கூறப்பட்ட ஓரே,புனித,கத்தோலிக்க,அப்போஸ்தலிக திருச்சபை தாமே என உரிமை கோறிவருகின்றன. அது முதல் சில கீழ் மரபு வழாத திருச்சபைகள் பாப்பரசரின் தலைமையை எற்று கத்தோலிக்க திருச்சபையுடன் இணைந்துள்ளன. திருச்சபையின் இரண்டாவது பெரிய பிரிவினை சமய சீர்த்திருத்தவாதத்தால் ஏற்பட்டது. இதில் பாப்பரின் தலைமை, திருச்சபையின் சமய கோட்பாடுகள், மேலும் சபையில் அப்போதிருந்த நடைமுறைகள் என்பவற்றை பிழையென கருதிய பல குழுக்கள் திருச்சபையிலிருந்து பிரிந்து சென்றன. இது கத்தோலிக்க திருச்சபைக்குள் சீர் திருத்தத்துக்கு வழிகோலியது. இந்நோக்கத்துக்காக டெரன்ட் மன்றம் 1545, கூட்டப்பட்டு கத்தோலிக்க திருச்சபையின் பல கோட்பாடுகளையும் கொள்கைகளையும் சீர்த்திருத்தியது. டெரன்ட் மன்றத்துக்குப் பிறகான மூன்று நூற்றாண்டுகள் இம்மன்றத்தின் சீர்த்திருத்தங்களை அமுல்படுத்துவதிலும் கிறிஸ்தவ கல்வியிலும் மற்றும் மறைப்பரப்பு பயணங்களிலும் திருச்சபை முக்கிய கவனமெடுத்துக்கொண்டது. இப்பணிகளில் 'இயேசு சபை' குருக்களும் 'பிரன்சிஸ்கன்' குருக்களும் முன்னின்று செயற்பட்டனர். 18, 19 ஆம் நூற்றாண்டுகளில் சமய சீர்த்திருத்தவாதிகளால் மட்டுமல்லாது விஞ்ஞான வளர்ச்சி, கைத்தொழில் புரட்சி போன்ற வற்றாலும் திருச்சபை பல சவால்களை எதிர்நோக்கியது. முதலாம் வத்திக்கான் சங்கம் (1869–1870), இரண்டாம் வத்திக்கான் சங்கம் (1962–1965) போன்ற மன்றங்கள் அவ்வப்போதிருந்த பாப்பரசர்களால் கூட்டப்பட்டு கத்தோலிக்க திருச்சபை காலத்துகேற்றவாரு புதுப்பிக்கப்பட்டது. இரண்டாம் வத்திக்கான் சங்கம் இரண்டாம் வத்திக்கான் சங்கம் ரோம் நகரில் 1962 முதல் 1965 வரை ஒவ்வொரு ஆண்டும் இலையுதிர் காலத்தில் நடைபெற்றது. பாப்பரசர் அருளப்பர் XXIII முதலாவது ஆண்டில் தலைமை வகித்தார். பின்னர் பாப்பரசர் ஆறாம் சின்னப்பர் கூட்டங்களை தொடர்ந்து நிறைவு செய்தார். கத்தோலிக்க திருச்சபையை புதுப்பித்தலும் கிறிஸ்தவ மறுஒன்றிப்புமே இச்சங்கத்தின் முக்கிய குறிக்கோள்கள். இச்சங்கம் உருவாக்கிய இரண்டு முக்கிய ஏடுகள் - சமய சுதந்திரம் (Dignitatis Humanae) மற்றும் நவீன உலகில் திருச்சபையின் மேய்ப்புப்பணி அமைப்பு (Gaudium et Spes) ஆகியனவாகும். சங்கத்தின் பரிந்துரைப்படி கத்தோலிக்க சபை வழிபாடுகள் பெருமளவில் மாற்றப்பட்டன. லத்தீன் மொழி பலிப்பூசை முற்றிலுமாக ஒழிக்கப்பட்டு, புதிய பலிப்பூசை அவரவர் சொந்த மொழியில் நிறைவேற்ற ஆவன செய்யப்பட்டது. இதைத் தவிர வழிபாடுகளில் குரு (Priest) விரும்பினால் உள்ளூர் கலாச்சாரப்படி சில மாற்றங்கள் செய்து கொள்ளலாம் என்ற எண்ணம் பரப்பப் பட்டது. இதனை 'இரண்டாம் வத்திக்கான் சங்க ஒளி' யில் செய்வதாக அவ்வாறு செய்பவர்கள் கூறிக்கொள்கின்றனர். (சங்க 'ஒளி' எனப்படுவது சங்க ஏடுகளில் எழுதி பிரகடனப்படுத்தப்பட்ட கொள்கைகள் அல்ல. மாறாக, அவற்றில் இருந்து தர்க்க ரீதியாக பெறப்பட்டதாக சொல்லப்படும் சார்பு கொள்கைகள். ஆனால், கத்தோலிக்க குருமாரிடையே இவை பற்றிய ஒருமித்த கருத்து இன்றளவும் இல்லை). எம்மதமும் சம்மதம் என்ற கொள்கையும் இச்சங்க 'ஒளி' யில் காணப்படுவதாக சிலர் கூறுகின்றனர். லத்தீன் மொழி பலிப்பூசையை பல விசுவாசிகள் விரும்பியதால் தற்போதய திருத்தந்தை பதினாறாம் பெனடிக்ட், இறை மக்கள் விரும்பினால் லத்தீன் மொழி பலிப்பூசையை வழங்கலாம் என்று அண்மையில் உத்தரவிட்டுள்ளார். இச்சங்க கோட்பாடுகளைப் விரும்பாதவர்கள், பல்வேறு புராதன கத்தோலிக்க சபைகளை உருவாக்கியுள்ளனர். பேராயர் லெபபர் (Archbishop Marcel) உருவாக்கிய பத்தாம் பத்திநாதர் சபை இவற்றில் முக்கியமானது. இன்னும் சில கத்தோலிக்க பொதுமக்கள் கத்தோலிக்க வழிபாடுகளில் பக்தி குறைந்து விட்டது என்று பெந்தெகோஸ்தே சபைகளுக்கு தங்களை மாற்றிக்கொண்டனர். செபங்களும் கோட்பாடுகளும் கிறிஸ்து கற்பித்த செபம் விசுவாச அறிக்கை பத்துக் கட்டளைகள் திருமறைச்சுவடி திருமறைச் சுவடி என்பது கத்தோலிக்க கிறித்தவ சபையினர் நம்பி ஏற்கின்ற கொள்கைத் தொகுப்பின் சுருக்கம் ஆகும். ஆங்கிலத்தில் Catechism என்று அழைக்கப்படுகின்ற இத்தொகுப்பு சின்னக் குறிப்பிடம் என்றும் அறியப்பட்டது. கடந்த 450 ஆண்டுகளாகத் தமிழகத்தில் வழங்கப்பட்ட இச்சிறு நூல் திருத்திய பதிப்பாக 2007ஆம் ஆண்டு திருமறைச் சுவடி (புதிய குறிப்பிடம்) என்னும் பெயரில் வெளிவந்தது. இது வினா-விடை வடிவில் அமைந்தது. இந்நூலுக்கு முன்னோடியாக 1578இல் அச்சேறிய முதல் தமிழ் நூலாகிய தம்பிரான் வணக்கம் என்னும் ஏட்டையும், தத்துவபோதகர் எனும் சிறப்புப் பெயர் பெற்ற இராபர்ட் தெ நோபிலி (தமிழகத்தில்: 1606–1656) எழுதியதாகக் கருதப்படும் சின்னக் குறிப்பிடம் ஏட்டையும் கருதலாம். சிலுவை அடையாளம் தந்தை/மகன்/தூய ஆவியின் பெயராலே ஆமென் இயேசு கற்பித்த செபம் விண்ணுலகில் இருக்கிற எங்கள் தந்தையே, உமது பெயர் தூயது எனப் போற்றப்பெறுக! உமது ஆட்சி வருக! உமது திருவுளம் விண்ணுலகில் நிறைவேறுவது போல, மண்ணுலகிலும் நிறைவேறுக! எங்கள் அன்றாட உணவை இன்று எங்களுக்குத் தாரும். எங்களுக்கு எதிராகக் குற்றம் செய்வோரை நாங்கள் மன்னிப்பது போல, எங்கள் குற்றங்களை மன்னியும். எங்களைச் சோதனைக்கு உட்படுத்தாதேயும், தீயோனிடமிருந்து எங்களை விடுவித்தருளும். / ஆமென் மங்கள வார்த்தை செபம் அருள் நிறைந்த மரியே வாழ்க!ஆண்டவர் உம்முடனே.பெண்களுக்குள் ஆசி பெற்றவர் நீரே.உம்முடைய திருவயிற்றின் கனியாகியஇயேசுவும் ஆசி பெற்றவரே.தூய மரியே,இறைவனின் தாயே,பாவிகளாய் இருக்கிற எங்களுக்காகஇப்பொழுதும் எங்கள் இறப்பின் வேளையிலும்வேண்டிக்கொள்ளும். - ஆமென். திரித்துவப் புகழ் தந்தைக்கும் மகனுக்கும் தூய ஆவிக்கும் மகிமை உண்டாவதாக./ தொடக்கத்தில் இருந்தது போல/ இப்போதும் என்றென்றும் இருப்பதாக. ஆமென் கத்தோலிக்க திருச்சபையின் ஒழுங்குமுறைகள் ஞாயிற்றுக்கிழமைகளிலும் கடன் திருநாட்களிலும் முழுப்பூசை காணல் வருடத்திற்கு ஒருமுறையாவது, நல்ல பாவசங்கீர்த்தனம் செய்தல் தவக்காலத்தில் பாவ சங்கீர்த்தனம் செய்து தேவநற்கருணை உட்கொள்ளல் மாமிச தவிர்ப்பு நாட்கள், ஒருசந்தி நாட்களை கடைப்பிடித்தல் சிறுவர் மற்றும் விகினஉறவுமுறைத் திருமணம் செய்யாமை ஆட்சியாளருக்கு நல்லுதவி செய்தல் மூவேளை செபம் ஆண்டவருடைய தூதர் மரியாளுக்கு தூதுரைத்தார். தூய ஆவியால் அவள் கருத்தாங்கினாள். - அருள் நிறை... இதோ ஆண்டவரின் அடிமை. உமது சொற்படியே எனக்கு ஆகட்டும். - அருள் நிறை... வாக்கு மனிதனானார். நம்மிடையே குடிகொண்டார். - அருள் நிறை... கிறிஸ்துவின் வாக்குறுதிகளுக்கு நாங்கள் தகுதி பெறும்படி இறைவனின் தூய அன்னையே எங்களுக்காக வேண்டிக்கொள்ளும். செபிப்போமாக இறைவா/ உம் திருமகன் மனிதனானதை / உம்முடைய வானதூதை வழியாக அறிந்து இருக்கின்றோம். அவருடைய பாடுகளினாலும் மரணத்தினாலும் நாங்கள் உயிர்ப்ப்பின் மகிமை பெற உமது அருளைப் பொழிவீராக. எங்கள் ஆண்டவராகிய கிறிஸ்து வழியாக உம்மை மன்றாடுகின்றோம்.- ஆமென். சுருக்கமான மனத்துயர் செபம் என் இறைவனாகிய தந்தையே! நீர் நன்மை நிறைந்தவர். எனவே எல்லாவற்றிற்கும் மேலாக / உம்மை நான் அன்பு செய்கின்றேன். என் பாவங்களால் உமது அன்பை மறந்ததற்காக/ மனம் வருந்துகிறேன். உமது அருளுதவியால் இனிமேல் பாவம் செய்வதில்லை என்று உறுதிகூறுகிறேன். - விசுவாச முயற்சி என் இறைவா, உமது திருச்சபை விசுவசித்துப் படிப்பிக்க உண்மைகளை எல்லாம் / நீரே அறிவித்திருப்பதால், அவைகளை எல்லாம் / நான் உறுதியாக ஏற்றுக்கொள்கிறேன். நம்பிக்கை முயற்சி என் இறைவா/ நீர் தந்த வாக்குறுதிகளை / நான் ஏற்றுக் கொள்கிறேன். எங்கள் ஆண்டவர் இயேசுவைன் இரத்தத்தால் என் பாவங்களைப் பொறுத்து எனக்கு உமதி அருளையும் வானக வாழ்வையும் அளிப்பீர் என்று உறுதியாக நம்புகிறேன். ஆமென். அன்பு முயற்சி என் இறைவா! நீர் அளவில்லாத அன்புக்கு உரியவர் என்பதால் அனைத்திற்கும் மேலாக, உம்மை நான் முழுமனதோடு அன்பு செய்கின்றேன்.அவ்வாறே என்னை நான் நேசிப்பது போல் எல்லோரையும் நேசிக்கிறேன். தேவதாயை நோக்கி பெர்னார்டின் செபம் இரக்கம் மிகுந்த தாயே/ உன் அடைக்கலம் நாடி உதவியைத் தேடி தமக்காய் பரிந்து பேச மன்றாடி வந்த எவரும் ஏமாந்தார் என உலகில் என்றுமே கேட்டதில்லை. அம்மா இதனை நினைத்தருள்வாயே. கன்னியருள் உயர் கன்னியே/ தாயே / இப்பெரும் நம்பிக்கையால் உந்தப்பட்ட நான் உன்னிடம் ஓடிவருகிறேன். பாவி நான். உன் தாள் விழுகிறேன். வார்த்தையின் தாயே/ தள்ளிவிடாதே/ என் மன்றாடைத் தயவாய் கேட்டருளும். இதனையும் பார்க்க கத்தோலிக்கம் ஆதாரங்கள் வெளி இணைப்புகள் அதிகாரபூர்வ இணையதளம் அதிகாரபூர்வ யூடியூப் தளம் திருமறைச் சுவடி கத்தோலிக்கம்